title: Volkswagen Golf

text: Ensimmäinen Golf oli hatchback-korilla varustettu kolme- tai viisiovinen henkilöauto. Vuonna 1979 saataville tuli siitä tehty avomalli Cabriolet. Golfin porrasperäinen sedan-korimalli on valmistajan nimeämispolitiikan mukaan saanut oman mallinimen, joka on vuosikymmenten mittaan vaihdellut. Myöhemmin perusmallinen Golf-perhe on laajentunut usealla eri korivaihtoehdolla.


title: Volkswagen Golf

text: Cross Golf on Golf Plussaan perustuva ulkonäöltään pienen SUVin kaltainen, mutta ainoastaan etuvetoisena saatava malli. Sen ulkoisina tuntomerkkeinä ovat perusversioita korkeampi maavara, puskurit ja kattokaiteet. Varsinaisia maasto-ominaisuuksia nelivedon, lukkojen tai alennusvaihteiden muodossa ei ole. Volkswagen on esitellyt vastaavan version myös tehtaan muihin malleihin Poloon ja Touraniin.


title: Volkswagen Golf

text: Golf Plus on joulukuussa 2004 esitelty Golfin V sukupolveen perustuva tila-auto. Euroopassa tämän kokoluokan autoista käytetään nimitystä "compact MPV". Sen huomattavin ero perusmalliin on 9,5 senttiä korkeampi kori. Muotoilu poikkeaa hieman perumallista, esimerkiksi keulan ilmeessä on eroja ja takana rekisterikilpi on sijoitettu takaluukkuun puskurin sijasta. Golf Plussassa käytetään samanlaisia LED-tekniikkaan perustuvia takavaloja joita on nähty aiemmin Touaregissa, Passatissa ja Jettassa. Sisätiloissa erityistä on pituussuunnassa siirrettävä takaistuin jolloin tavaratilaa saa laajennettua takamatkustajien jalkatilojen kustannuksella. Golf Plussan sisarmalli SEAT Altea on teknisesti samanlainen poiketen vain ulkonäöltään. Uuden sukupolven Golf Plus esiteltiin keväällä 2009. Merkittävimmät erot edelliseen sukupolveen ovat uusittu kojelauta ja keulan ilme. Golf Plussan korvasi vuonna 2013 vastaavantyyppinen, MQB-alustaan perustuva Golf Sportsvan.


title: Volkswagen Golf

text: Golf Variant on Golfin farmariversio. Se on ollut mallistossa III -sukupolvesta lähtien. Golfin IV -sukupolven Variantin valmistus lopetettiin vuonna 2006, eikä sille esitelty seuraajaa. Se vaikutti Volkswagenin myyntiin Suomessa, sillä Golf Variant oli silloin rekisteröintitilastojen mukaan yksi Suomen myydyimpiä henkilöautomalleja. Yhtymän aikoinaan tekemän linjauksen mukaan sisarmerkit olisivat jatkossa tarjonneet farmarimallin omissa valikoimissaan eikä Golfin V -sukupolveen olisi esitelty farmaria lainkaan. Markkinoiden paineessa yhtymä joutui sittemmin pyörtämään päätöksensä. V -sukupolveen perustuva uusi Variant esiteltiin maaliskuussa 2007. Suomessa se tuli myyntiin saman vuoden kesällä. Golfin VI -sukupolven myötä farmarimalli siirtyi siihen vuonna 2010. Merkittävimmät erot edelliseen sukupolveen ovat uusittu kojelauta ja keulan ilme. Sukupolvien III ja IV farmarit valmistettiin Saksassa Wolfsburgin tehtaalla, VII sukupolven farmarit Zwickaun tehtaalla. V-sukupolven ja sen faceliftmallin farmarit valmistettiin Meksikossa Pueblan tehtaalla.Golfin ensimmäisen sukupolven tuotanto alkoi 1974, Yhdysvaltain ja Kanadan markkinoilla käytettiin nimeä Rabbit, Etelä-Amerikassa nimeä Caribe. Muotonsa auto sai ItalDesignin studiossa, Giorgetto Giugiaron kynästä. Vuonna 1978 aloitettiin sikäläisittäin Rabbitin valmistus Yhdysvaltain New Stantonissa. Tehdasta kutsuttiin Westmorelandiksi, koska se sijaitsi kyseisessä piirikunnassa Pennsylvaniassa. Tehtaan sijoituksella haettiin kustannussäästöjä, mutta tehdasta johtamaan valittu entinen Chevrolet-mies James McLernon pyrki muokkaamaan Rabbitia pehmentämällä alustaa ja säästämään materiaalien laadun kustannuksella. Yhdysvaltain Volkswagen-puritaanit ja etenkin yhtymän johto Saksassa olivat pettyneitä tuloksiin. Vuonna 1983 palattiin alkuperäisille linjoille alustassa ja laadussa. Tuotanto jatkui vuoteen 1984.


title: Volkswagen Golf

text: Vuonna 1976 sai alkunsa kuuluisa Golf GTI, joka loi pieniin perheautoihin perustuvan, mutta tehokkailla moottoreilla varustettujen autojen luokan. Yhdysvalloissa tämä malli oli saatavilla vasta vuonna 1983, jolloin sitä ryhdyttiin valmistamaan Westmorelandissa. GTI:n menestyksen myötä monet valmistajat ryhtyivät seuraamaan VW:n esimerkkiä ja loivat vastaavia malleja. Moottorina oli 1588 cm 81 kW (110 hv) tehoinen polttoaineen ruiskutuksella varustettu bensiinimoottori. Ensimmäinen sukupolvi koki pienen "faceliftin" vuonna 1980, jolloin sen takavalojen umpiot uudelleenmuotoiltiin lähemmäksi alkuperäisiä suunnitelmia, se sai uudet puskurit ja Yhdysvaltain markkinoilla neliön muotoiset ajovaloumpiot, uuden kojelaudan ja mittariston. Golf I:n avomallia valmistettiin vuosina 1980–1993, eli vielä silloinkin kun II-sukupolvi oli tuotannossa.Toisen sukupolven Golf esiteltiin Frankfurtin autonäyttelyssä syyskuussa 1983, brittimarkkinoilla vasta 1984. Yhdysvaltain markkinoille se esiteltiin vuoden 1985 mallina jonka yhteydessä sikäläinen nimi Rabbit korvattiin Golfilla. Alkuperäisenä ideana oli ollut luoda "jänistä" kuvaavalla nimellä ja logolla tietynlaista positiivista mielikuvaa, mutta silloinen yhtiön puheenjohtaja Carl Hahn vaati mallinimien yhdenmukaistamista maailmanlaajuisesti. Nimi Golf loi "Teutoonista" mielikuvaa uudelleen muotoilulle mallille.


title: Volkswagen Golf

text: "Moottorikoodit ja tekniset tiedot pääartikkelin taulukossa"


title: Volkswagen Golf

text:
Kolmannen sukupolven Golf esiteltiin marraskuussa 1991, Yhdysvaltain markkinoilla vasta keväällä 1993. Yhtiön sisäinen koodi mallille oli "Typ 1H". Yhdysvaltain markkinoille tarkoitettujen autojen tuotanto Meksikon Pueblassa viivästyi tehtaan laatuongelmien vuoksi. Golfin III sukupolvi valittiin vuonna 1992 vuoden autoksi Euroopassa. Ensimmäistä kertaa kolmi- ja viisiovisten versioiden rinnalla oli saatavilla myös farmarimalli Variant. Kolmas sukupolvi sai useita lähinnä vain varusteiltaan poikkeavia erikoismalleja kuten 1994 Pink Floyd Edition, 1995 Rolling Stones Edition ja 1996 Bon Jovi Edition. Näitä myytiin myös Suomessa. Taustalla oli Volkswagenin kyseisten yhtyeiden Euroopan kiertueiden sponsorointi.
Sukupolvi esiteltiin vuonna 1997. Valmistaja käytti siitä koodia Typ 1J. Mallin myynti lähti niin voimakkaaseen kasvuun että myös toisen hyvin myyneen mallin, Venton, valmistus jouduttiin lopettamaan jotta siltä vapautuisi valmistuskapasiteettia Golfin käyttöön. Monilla markkina-alueilla uuden auton toimitusaika venyi kohtuuttomaksi. Suomessa, joka oli myynnin kannalta toisarvoinen alue, tilattua autoa sai odottaa jopa neljä kuukautta. Neljännessä sukupolvessa oli vakiovarusteena keskuslukitus, ABS-jarrut ja sähkösäätöiset lämmitettävät peilit. Lisävarusteisiin Suomessa kuului mm. sähkötoimiset lasinnostimet, kaukolukitus ja ajotietokone. Suomeen tuotujen Golfien varustellutkin versiot olivat sangen vaatimattomia, verrattuna esimerkiksi samaan aikaan Saksassa tai Ruotsissa myytyihin malleihin. Esimerkiksi Suomessakin 2005–2006 myydyt Variant-mallin "Atlantic"- ja "Pacific"-varusteluversiot olivat olleet muualla myynnissä kaiken aikaa. Aluksi Suomessa oli saatavilla "Firstline", "Trendline" ja "Comfortline". Kun kesällä 2002 suurin osa Comfortlinessa olleista vakiovarusteista lisättiin Firstlineen jäi Comfortline kokonaan pois Suomen tuontiohjelmasta.


title: Volkswagen Golf

text: Huolimatta varustelutasoista, ilmastointi ei ollut mallin alkuaikoina vakiovaruste. Suomessa se on ollut muiden lisävarusteiden ohella suhteellisen kallis lisävaruste. Sen sijaan useissa niin sanotuissa Saksan malleissa varustetaso on sisältänyt ilmastoinnin. Näitä autoja on tuotu myös käytettyinä Suomeen.


title: Volkswagen Golf

text: Malli on kuitenkin monikäyttöisenä kansanautona saanut perushyvän maineen. Myös tarvikevaraosinen saatavuus ja hinnoittelu on ollut hyväksi Golfille. Suomessa perusmallinen farmarimalli maksoi hieman ennen valmistuksen päättymistä noin 20 000 euroa, varusteltu Pacific/Atlantic-versio maksoi noin 23 000 euroa.


title: Volkswagen Golf

text:
"Moottorikoodit ja tekniset tiedot pääartikkelin taulukossa"
Volkswagen Golf VI esiteltiin Pariisin autonäyttelyssä lokakuussa 2008. Auto tuli myyntiin heti sen jälkeen kaikkialla Euroopassa. Pohjois-Amerikan markkinoilla Golf tuli myyntiin vuonna 2010. Tällä kertaa sen markkinoinnissa ei käytetä Rabbit-nimeä. Golf VI perustuu samaan pohjalevyyn kuin edeltävä viides sukupolvi ja on mitoiltaan samaa luokkaa. Tämän perusteella on lähinnä makuasia onko kyseessä sukupolven vaihdos vai facelift. Tehdas käyttää edelleen samaa tyyppikoodia. Valmistaja on ilmoittanut panostaneensa auton tuotantotekniikan ja äänieristyksen kehittämiseen. Viidennen sukupolven Variant- ja Plus-mallit päivittyivät myöhemmin vastaamaan ulkonäöltään VI-sukupolvea. Niiden koripeltien muotoilu ei käytännössä muuttunut, ainoastaan keula sai uuden ilmeen.
Golf VI:tä aletaan valmistaa myös avoautona Golf Cabriolet -nimellä.


title: Volkswagen Golf

text: Golfin seitsemäs sukupolvi esiteltiin vuoden 2012 Pariisin autonäyttelyssä. Siinä hyödynnetään konsernin uutta MQB-rakennetta. Farmarimalli Variantin valmistus alkoi jälleen Euroopassa Zwickaun tehtaalla.


title: Migen Memelli

text: Migen Memelli (s. 25. huhtikuuta 1980) on albanialainen jalkapalloilija, joka edustaa Ruotsin Allsvenskanissa pelaavaa GAISia. Memellin pelipaikka on hyökkääjä.


title: Migen Memelli

text: Memelli aloitti ammattilaisuransa vuonna 1999 Skënderbeu Korçën joukkueessa. Hän on edustanut kotimaassaan myös Teuta Durrësia (2001-2003), KS Elbasania (2003-2004, 2005) ja Lacia (2004). Hän on pelannut yhteensä 140 ottelua ja tehnyt 45 maalia kotimaansa liigassa.


title: Migen Memelli

text: Kaudella 2006 hän pelasi ensi kertaa ulkomailla, norjalaisessa SK Brannissa. Memelli ei onnistunut vakiinnuttamaan paikkaansa bergeniläisseurassa ja pelasi kauden aikana vain 19 ottelua tehden yhden maalin. Kauden jälkeen hän siirtyi göteborgilaisseura GAISiin.


title: Ervin Skela

text: Ervin Skela (s. 17. marraskuuta 1976 Vlorë, Albania) on albanialainen jalkapalloilija, joka edustaa Italian Serie A:ssa pelaavaa Ascoli Calciota.


title: Ervin Skela

text: Uransa alussa Skela edusti kotimaassaan Flamurtaria ja SK Tiranaa. Vuonna 1997 hän siirtyi Saksaan, Union Berliniin, jossa hän pelasi vuoteen 1999 asti. Tuolloin Skela siirtyi yhdeksi kaudeksi FC Chemnitzeriin. Seuraavina vuosina hän jatkoi saksalaisseuroissa kiertämistä edustaen SV Waldhof Mannheimia, Eintracht Frankfurtia ja DSC Arminia Bielefeldiä. Kaudeksi 2005/2006 Skela siirtyi Bundesligaan 1. FC Kaiserslauternin kokoonpanoon ja sieltä kauden päätyttyä nykyiseen joukkueeseensa.


title: Ervin Skela

text: Vuonna 2000 Albanian maajoukkueessa debytoinut Skela on pelannut 22 maaottelua ja tehnyt niissä viisi maalia.


title: Unelmien poikamiestyttö

text: Unelmien poikamiestyttö () on yhdysvaltalaisen tosi-tv-sarjan "Unelmien poikamies" spin-off-sarja. Konsepti on sarjoissa sama: Mies/nainen tapaa kerralla 25 vapaata naista/miestä, tapailee heitä ja pudottaa aina "ruususeremoniassa" tietyn määrän naisia/miehiä pois. Lopussa mies/nainen valitsee kahdesta viimeisestä naisesta/miehestä sen, jonka kanssa hän haluaa mennä kihloihin tai jatkaa suhdetta ilman kihlausta. Sarja debytoi tammikuussa 2003 ABC:lla Yhdysvalloissa. Sarjaa ei esitetty 2005–2008 välisenä aikana.


title: Unelmien poikamiestyttö

text: Trista Rehn, "Unelmien poikamies"-sarjan ensimmäisellä kaudella toiseksi tullut, valitsi Ryan Shutterin ja kauden päätösjakso oli yksi tosi-tv:n historian katsotuimmista ohjelmista. Pari meni naimisiin ja nyt heillä on kaksi yhteistä lasta; heinäkuussa 2007 syntynyt poika, Maxwell Alston ja huhtikuussa 2009 syntynyt tytär, Blakesley Grace.Perhe asuu Vailissa, Coloradon osavaltiossa, jossa Trista työskentelee laukkusuunnittelijana ja Ryan palomiehenä.


title: Unelmien poikamiestyttö

text: Meredith Phillips, joka osallistui "Unelmien poikamieheen" neljännellä kaudella, valitsi Ian McKeen. Pari kuitenkin päätti suhteensa helmikuussa 2005.


title: Unelmien poikamiestyttö

text: Jennifer Schefft, "Unelmien poikamiehen" kolmannen kauden voittaja sai toisen mahdollisuuden Unelmien poikamiestytön kolmannella kaudella. Jennifer valitsi Jerry Ferrisin, taidegallerian johtajan, ja lähetti kotiin John Paul Merrittin ensimmäisessä live-finaaliruususeremoniassa. Tämän viimeisen jakson aikana Jerry kosi Jenniferiä. Jennifer kuitenkin torjui kosinnan sanoen, ettei parin välillä ollut kemiaa. Jennifer on nykyään naimisissa Joe Watermanin kanssa ja heillä on marraskuussa 2010 syntynyt tyttövauva.


title: Unelmien poikamiestyttö

text:
DeAnna Pappas, joka esiintyi aluksi "Unelmien poikamiehen" 11. kaudella ja jonka silloinen poikamies Brad Womack torjui, valitsi Jesse Csincsakin ja torjui Jason Mesnickin. Heidän oli määrä mennä naimisiin 9. toukokuuta 2009, mutta pari erosi marraskuussa 2008. Pappas teki yllätyspaluun "Unelmien poikamiehen" 13. tuotantokaudelle, jossa Jason Mesnick etsii elämänsä rakkautta.
DeAnna Pappas on nykyään naimisissa Stephen Staglianon kanssa, jonka veli Michael oli mukana kilpailemassa Jillianin suosiosta Unelmien poikamiestytön 5.tuotantokaudella.


title: Unelmien poikamiestyttö

text: Jillian Harris, jonka poikamies Jason Mesnick torjui "Unelmien poikamiehen" 13. kaudella, oli viides poikamiestyttö. Hän on myös ensimmäinen kanadalainen poikamiestyttö. Viidennen kauden ensi-ilta oli 18 toukokuuta 2009 ja kauden finaalissa Ed Swiderski kosi Jilliania. Kauden kilpailija Jake Pavelka valittiin seuraavaksi "Unelmien poikamieheksi". Jillian ja Ed erosivat kesällä 2010.


title: Unelmien poikamiestyttö

text: Ali Fedotowskysta, joka osallistui "Unelmien poikamiehen" 14. tuotantokaudelle, tuli kuudes poikamiestyttö. Sarja alkaa toukokuussa 2010. ja uudet jaksot alkavat 2013. Ali oli todella ihana tyttö mutta sitten hän joutui valitsemaan työnsä ja Jaken väliltä, mutta hän välitsi työnsä.


title: Unelmien poikamiestyttö

text: Ashley Hebert osallistui Brad Womack'n toiselle kaudelle ja tuli kolmanneksi. Hän oli seitsemännen kauden poikamiestyttö. Hebert antoi viimeisen ruusun J.P. Rosenbaumille ja he ovat kihloissa. Häät olivat keväällä 2012. Nyt heillä on yhteinen poika.


title: Mount Whitney

text: Mount Whitney on Sierra Nevadan vuorijonossa, Kaliforniassa, Yhdysvalloissa, sijaitseva vuori. Se on Yhdysvaltojen korkein vuori Alaskan ulkopuolella. Vuori nimettiin yhdysvaltalaisen geologin, Josiah Whitneyn, mukaan.


title: Mount Whitney

text: Ensimmäisenä vuoren valloittivat kalifornialaiset kalastajat Charles Begole, A. H. Johnson ja John Lucas vuonna 1873.


title: Igli Tare

text: Igli Tare (s. 25. heinäkuuta 1973 Vlorë, Albania) on albanialainen entinen jalkapalloilija. Taren pelipaikka oli hyökkääjä.


title: Igli Tare

text: Taren ammattilaisura alkoi vuonna 1993 KF Partizanissa. Jo yhden kotimaassa pelatun ammattilaiskauden jälkeen hän siirtyi Saksaan, jossa hän pelasi seitsemän kauden ajan, vuodet 1994-2001, edustaen SV Waldhof Mannheimia, SV Südwest Ludwigshafenia, Karlsruhea, Fortuna Düsseldorfia ja 1.FC Kaiserslauternia. Vuonna 2001 Tare muutti Italiaan, jossa kaksi ensimmäistä kautta kuluivat Brescia Calcion riveissä ja kaksi seuraavaa Bolognassa. Laziota hän on edusti vuosina 2005–2008.


title: Igli Tare

text: Tare on kuulunut jo vuosien ajan Albanian maajoukkueen vakiomiehistöön, ja hän onkin todennäköisesti joukkueen tunnetuin pelaaja.


title: Essitalopraami

text: Essitalopraami (kauppanimillä Cipralex, Lexapro, Esipral ja Escitalopram) on tanskalaisen Lundbeck-lääkeyrityksen kehittämä lääkeaine, joka kuuluu SSRI-lääkkeiden eli selektiivisten serotoniinin takaisinoton estäjien ryhmään. Sitä käytetään masennuksen, ahdistuneisuushäiriöiden ja paniikkihäiriön hoitoon. Essitalopraami on valikoitu sitalopraamin (S)-(+) -kiertynyt eli S-enantiomeeri (mistä nimi "es"sitalopraami), joka kehitettiin hieman ennen sitalopraamin patentin vanhentumista. Lääke tuli markkinoille vuonna 2002. Vain S-enantiomeerillä on merkittävää hoidollista vaikutusta.


title: Essitalopraami

text: Säännöllisesti annosteltuna essitalopraami lievittää vaikean masennuksen ja ahdistuneisuuden oireita muutaman viikon kuluessa. Se on havaittu myös tehokkaaksi sosiaalisen fobian oireiden hoitokeinoksi. Lääkettä on käytettävä säännöllisesti 1-4 viikkoa ennen antidepressiivisten vaikutusten ilmaantumista. Päivittäinen annoskoko vaihtelee 5 milligrammasta 20 milligrammaan ja se otetaan kerran päivässä. Essitalopraami määritelty vuorokausiannos (DDD-yksikkönä) suhteessa väestöön on 10 mg.


title: Essitalopraami

text:
Essitalopraami syntyi Lundbeckin ja Forest Laboratoriesin läheisenä yhteistyönä. Kehitys aloitettiin kesällä 1997 ja uusi lääkehakemus lähetettiin FDA:lle maaliskuussa 2001.
FDA hyväksyi lääkkeen masennuksen hoitoon elokuussa 2002 ja yleistyneeseen ahdistushäiriöön joulukuussa 2003.


title: Essitalopraami

text: Essitalopraamia pidetään yleisesti hyvin siedettynä lääkeaineena. Sen sivuvaikutukset ovat SSRI-lääkkeille tyypillisesti väsymys, pahoinvointi, päänsärky, seksuaalisten toimintojen häiriöt, seksuaalisen halukkuuden loppuminen kokonaan, sekä lisääntyneet ahdistus- tai masennusoireet. Joillain potilailla voi ilmetä vapinaa raajoissa. Sivuvaikutukset häviävät usein 1-4 viikon kuluessa hoidon aloittamisesta ja joillakin potilailla sivuvaikutuksia ei esiinny lainkaan. Essitalopraamin on havaittu heikentävän siemennesteen laatua lääkehoidon aikana. Joillekin miehille essitalopraami on aiheuttanut kivuliaita ja pitkiä erektioita eli "priapismin." Tällaisessa tapauksessa lääkitys on lopetettava välittömästi pysyvien haittojen ehkäisemiseksi. Kyseinen sivuvaikutus on kuitenkin erittäin harvinainen.


title: Essitalopraami

text: Essitalopraamin vieroitusoireista ei ole kliinisiä tutkimuksia, mutta jotkut potilaat ovat maininneet pistelyä, sekavuutta, herkkyyttä valolle ja äänille, tavallista tokkuraisemman olon unesta herätessä ja henkistä väsymystä. Lisäksi joillain on esiintynyt tavallista enemmän painajaisunia. Myös muita unihäiriöitä, kuten tavallista vilkkaampia unia tai unettomuutta voi esiintyä. Hoidon lopettamiseen liittyvinä oireina voi olla myös huimausta (tasapainon menettämisen tunnetta), sähköiskumaisia tuntemuksia (myös päässä), kirvelyä, päänsärkyä, huonovointisuutta, hikoilua (myös yöllä), levottomuutta tai agitaatiota, vapinaa, ajan ja paikan tajun hämärtymistä, herkkätunteisuutta tai ärtyisyyttä, ripulia, näköhäiriöitä, sydämentykytystä tai jyskyttäviä sydämenlyöntejä.


title: Essitalopraami

text: Myös tunne-elämässä voi tapahtua äkillisiä muutoksia ja potilaalla voi olla lisääntynyttä masentuneisuutta tai ahdistuneisuutta ja itsetuhoisia ajatuksia kuten hoidon alussakin. Tällöin on tärkeää tiedostaa asia mahdollisesti lääkkeen lopettamisesta johtuvaksi, eikä sairauden uusiutumiseksi.


title: Essitalopraami

text: Vieroitusoireita voidaan lievittää huomattavasti lopettamalla lääkitys asteittain, käytännössä pienentämällä annosta hitaasti. Useimmiten lopettamisoireet ovat lieviä ja häviävät itsestään parissa viikossa. Joillakin ne voivat kuitenkin olla vaikeita tai kestää kauan (2–3 kuukautta tai kauemmin). Jos oireet jatkuvat vielä 2-3 viikkoa lopettamisen jälkeen, on syytä mahdollisesti hakeutua hoitoon uudelleen. Lääkäri voi kehottaa aloittamaan lääkityksen uudelleen ja lopettamaan sen entistä hitaammin.


title: Unelmien poikamies

text: Unelmien poikamies () on yhdysvaltalainen tosi-tv/treffi-ohjelma, jonka ensiesitys tapahtui vuonna 2002 ABC:lla. Ohjelman juontaa entinen pelikisajuontaja Chris Harrison.


title: Unelmien poikamies

text: "Unelmien poikamiehen" 14. tuotantokausi alkoi Yhdysvalloissa 4. tammikuuta 2010.


title: Unelmien poikamies

text: Sarja keskittyy poikamieheen, joka valitsee mahdollisen vaimonsa 25:stä naisesta. Viime kausilla poikamies on ollut muun muassa lääkäri, prinssi, NFL-pelaaja, miljonääri. Sarjassa poikamies käy naisten kanssa treffeillä, joista osa on ryhmätreffejä, osa yksilötreffejä ja osa treffejä joihin osallistuu poikamiehen lisäksi kaksi naista. Jokaisessa jaksossa nainen/naisia karsitaan pois kisasta, tavallisesti ruususeremonian aikana jakson lopussa, mutta joskus myös treffien aikana (joita kutsutaan pudotustreffeiksi). Kauden loppu kulminoituu neljän viimeisen naisen kotikaupunki vierailuihin heidän perheidensä luo. Lopuksi kolme parasta pääsevät yön ylki kestäville treffeille eksoottiseen paikkaan ja joista kaksi pääsee tapaamaan poikamiehen perhettä. Sarjan lopuksi poikamies valitsee naisen, jonka kanssa jatkaa suhdetta. Joskus poikamies kosii valitsemaansa naista. Sarjassa on myös ollut poikkeuksia; 11. kaudella Brad Womick ei valinnut naisista kumpaakaan ja 13. kaudella Jason Mesnick muutti mieltään "After the Final Rose" -jaksossa.


title: Unelmien poikamies

text: Sarjan kausilla toiseksi tulleita naisia on otettu mukaan "Unelmien poikamiehen" sisarsarjaan "Unelmien poikamiestyttö".


title: Unelmien poikamies

text: ABC.comin koosteen mukaan jokainen Unelmien poikamiehen jakso sisältää ruususeremonian, jonka aikana yksi tai useampi kilpailija pudotetaan. Pudotukset perustuvat pääosin treffeihin, joilla poikamiehelle selviää, millaisia naiset ovat. Poikamies antaa vuoroin ruusun kaikille jatkoon valitsemilleen naisille.


title: Unelmien poikamies

text: Jos joku kilpailijoista päättää, ettei ole kiinnostunut poikamiehestä, hän saa jättää kilpailun niin tahtoessaan. Sarjan aikana on tapahtunut vain muutama kyseinen tapaus.


title: Unelmien poikamies

text: Sarjan lopussa poikamies valitsee yhden naisen ja antaa tälle viimeisen ruusun. Poikamiehen ei ole kuitenkaan pakko kosia valitsemaansa naista.


title: Unelmien poikamies

text: 14. kauden loppuun mennessä yksikään poikamiehistä ei ole mennyt naimisiin viimeisessä ruususeremoniassa valitsemansa naisen kanssa (ja yksi ei antanut ruusua kummallekaan naisista). 13. kauden poikamies Jason Mesnick päätyi naimisiin kaudella toiseksi tulleen kanssa helmikuussa 2010, ja tähän mennessä pari on ainoa "Unelmien poikamies" -sarjasta suoraan muodostunut.


title: Unelmien poikamies

text: Myös Suomessa toteutettiin keväällä 2008 Unelmien poikamies -ohjelma, jossa unelmien miehenä oli Antti Peltonen. Ohjelman ensimmäinen jakso kuvattiin Vanajanlinnassa, ja jatkoon päässeet tytöt pääsivät Antin kanssa Espanjan lämpöön. Sieltä voittajana selvityi Bettina, mutta parin suhde kesti vain vajaan viikon verran erillisistä syistä tietämättä. Suomen unelmien poikamies -ohjelman juonsi Sami Kuronen.


title: Unelmien poikamies

text: Toisella Suomen tuotantokaudella syksyllä 2009 unelmien poikamiehenä oli Hannu Koistinen. Suurin osa ohjelmasta kuvattiin Kyproksella. Lopuksi Hannu valitsi Niinan, mutta hyvin alkanut suhde kaatui ohjelman vaatimaan salailuun.


title: Arles

text:
Arles ['arl] on kaupunki Etelä-Ranskassa Provence-Alpes-Côte d'Azurin hallintoalueella Bouches-du-Rhônen departementissa. Kaupungissa on 51 970 asukasta (vuonna 2009). Se sijaitsee 80 kilometriä Marseillesta länteen Rhône-joen deltan Camarguen yläpäässä.
Vuonna 1981 kaupunki kirjattiin UNESCON maailmanperintökohteeksi.


title: Arles

text: Arlesin perustivat kreikkalaiset kuudennella vuosisadalla eaa. Kelttiläiset valtasivat sen vuonna 535 eaa. ja antoivat sille nimen "Arelate". Vuonna 123 eaa. roomalaiset valtasivat kaupungin. Liittouduttuaan menestyksekkäästi Julius Caesarin kanssa Pompeiusta vastaan kaupunki nousi Gallia Narbonensis -provinssin merkittävimmäksi kaupungiksi. Kaupunki ympäröitiin muureilla, ja sinne rakennettiin amfiteatteri, riemukaari ja roomalaistyylinen sirkus erilaisten kilpailujen ja näytösten järjestämiseksi.


title: Arles

text:
Kaupungin kukoistus osui 300- ja 400-luvuille, jolloin Rooman keisarit käyttivät sitä sotaretkiensä päämajana. Arles oli keisari Konstantinus Suuren mielikaupunki, ja hän rakensi sinne kylpylöitä, joiden rauniot ovat yhä jäljellä. Usurpaattori Konstantinus III julistautui Länsi-Rooman keisariksi (407–411) ja teki Arlesista pääkaupungin vuonna 408. Rooman valtakunnan loppuvaiheilla kaupunki oli tärkeä kulttuurin ja kristinuskon keskus.
Arles kärsi pahoin 700-luvun puolivälissä saraseenien ja frankkien välisissä taisteluissa. Vuonna 855 siitä tuli Burgundia ja Provencea hallinneen frankkilaisen Arlesin kuningaskunnan pääkaupunki. Myöhempinä vuosisatoina valtakunta sulautui pala palalta Ranskaan ja Provencen merkittävimmäksi kaupungiksi nousi Marseille. Arlesin asukasluku oli vähentynyt roomalaiskauden loistosta murto-osaan.


title: Arles

text: Arles pysyi jokiliikenteen ansiosta pitkään taloudellisesti merkittävänä Rhônen suun satamakaupunkina, mutta rautateiden tulon vuoksi suurin osa jokiliikenteestä lakkasi 1800-luvulla ja kaupunki hiljeni. Arlesin pysähtyneisyydestä viehättynyt Vincent van Gogh tuli sinne vuonna 1888 ja maalasi siellä olonsa aikana 300 maalausta. Van Goghin erikoislaatuinen käytös sai kuitenkin asukkaat esittämään vastalauseensa, ja van Gogh poistui kaupungista 1889 ja meni Saint-Rémy-de-Provencen luostarin mielisairaalaan.


title: Arles

text: Van Goghin ikuistamassa Arlesin vanhassa sairaalassa toimii nykyään kansainvälinen kääntäjätalo, jossa on vieraillut myös suomalaisia kirjallisuuden kääntäjiä.


title: Arles

text: Arlesissa on merkittäviä roomalaisajan jäänteitä, jotka ovat myös valittu Unescon maailmanperintökohteeksi. Niihin kuuluvat:Entinen katedraali, Pyhän Trofimuksen kirkko on merkittävä romaanisen arkkitehtuurin aikaansaannos. Kirkon pääovella olevia tuomiopäivää esittäviä patsaita pidetään romaanisen taiteen hienoimpiin lukeutuvina veistoksina. Kirkko on nimetty Arlesin ensimmäisen piispan Trofimuksen mukaan, joka perimätiedossa sekoittuu Apostolien teoissa Paavalin seuralaiseksi mainittuun Trofimukseen.


title: Arles

text: Kaupungissa on myös merkittävä antiikin historian museo "Musée de l'Arles et de la Provence antiques", jossa on yksi maailman parhaimmista roomalaisten sarkofagien kokoelmista Rooman ulkopuolella.


title: Arles

text: Vuosittain heinäkuusta syyskuuhun Arlesissa järjestetään suuri kansainvälinen valokuvataidefestivaali Rencontres d’Arles kymmenine näyttelyineen, työpajoineen ja muine tapahtumineen.


title: Fadil Vokrri

text: Fadil Vokkri (23. kesäkuuta 1960 Sfeçël, Jugoslavia – 9. kesäkuuta 2018 Pristina, Kosovo) oli kosovolainen jalkapalloilija ja Kosovon jalkapalloliiton puheenjohtaja.


title: Fadil Vokrri

text: Vokrrin aktiiviura jalkapalloilijana sijoittui 1980-luvulle ja 1990-luvun alkuun. Hän edusti urallaan muun muassa serbialaista Partizan Belgradia ja turkkilaista Fenerbahçea. Jugoslavian maajoukkueessa hän pelasi 12 ottelua ja teki 6 maalia. Pelaajauran päätyttyä Vokkri muutti Ranskaan, jossa hän toimi jalkapallovalmentajana. Hän toimi FC Prištinan ja Kosovon jalkapalloliiton puheenjohtajana.


title: Erjon Bogdani

text: Erjon Bogdani (s. 14. huhtikuuta 1977 Tirana, Albania) on albanialainen 190 senttimetriä pitkä jalkapalloilija, joka edustaa Cesenaa Italian Serie A:ssa. Bogdanin pelipaikka on hyökkääjä.


title: Erjon Bogdani

text: Bogdani aloitti ammattilaisuransa vuonna 1994 KF Partizanissa, jossa hän pelasi neljä kautta. Hän on edustanut myös Dinamo Zagrebia Kroatiassa (1998–1999) ja Reggina Calciota (2000–2003), Salernitana Calciota (2003–2004) sekä Hellas Veronaa (2004–2005) Italiassa. AC Sienaan Bogdani siirtyi kaudeksi 2005–2006. AC Chievo Veronaan hän siirtyi vuonna 2007. Vuonna 2010 hän siirtyi nykyiseen joukkueeseensa.


title: Erjon Bogdani

text: Albanian maajoukkueessa Bogdani on pelannut 59 ottelua ja tehnyt niissä 12 maalia.


title: USS Cyclops

text: USS Cyclops (runkonumero AC-4) oli Yhdysvaltain laivaston Proteus-luokan hiilenkuljetusalus ensimmäisessä maailmansodassa.


title: USS Cyclops

text: Alus tilattiin William Cramp and Sonsin telakalta Philadelphiasta Pennsylvaniasta. Alus laskettiin vesille 7. toukokuuta 1910 ja se otettiin palvelukseen vielä samana vuonna 7. marraskuuta ensimmäisenä päällikkönään George W. Worley.


title: USS Cyclops

text: Hiililaiva liitettiin palvelukseen otettaessa Yhdysvaltain Atlantin laivaston tukilaivastoon ja se huolsi toukokuusta heinäkuuhun 1911Itämerellä toisen viirikön aluksia. Palattuaan Norfolkin laivastotukikohtaan Virginiaan se huolsi laivastoa Yhdysvaltain itärannikolla Newportista Karibialle. Meksikon vuosien 1914 ja 1915 sisäisten levottomuuksien aikana laiva toimitti hiiliä alueella partioiville aluksille ja sai kiitokset työstään pakolaisten auttamisesta Tampicosta New Orleansiin.


title: USS Cyclops

text: Yhdysvaltojen liittyessä ensimmäiseen maailmansotaan "Cyclops" palasi palvelukseen 1. toukokuuta 1917 päällikkönään G. W. Worley. Alus liittyi kesäkuussa 1917 St. Nazaireen matkanneeseen saattueeseen. Alus palasi Ranskasta Yhdysvaltain itärannikolle heinäkuussa. Laiva palveli itärannikolla lukuun ottamatta purjehduksia Halifaxiin, kunnes se liitettiin 9. tammikuuta 1918 Laivaston merentakaisten alueiden kuljetusosastoon. Se lähti Brasilian vesille huoltamaan brittialusten polttoainekuljetuksia.


title: USS Cyclops

text: "Cyclops" lähti Rio de Janeiron satamasta 16. helmikuuta 1918 ja katosi jälkiä jättämättä käytyään Barbadoksella 3-4. maaliskuuta. Laivan mukana katosi 306 miehistön jäsentä ja matkustajaa. Tapausta pidetään yhä ratkaisemattomana ja jotkut uskovat Bermudan kolmion olevan syypää katoamiseen. Lawrence Kusche tutki mysteeriä vuonna 1975 julkaistussa kirjassaan "The Bermuda Triangle Mystery Solved". Hän sai selville, että eräs sukeltaja raportoi vuonna 1968 löytämästään vanhan laivan hylystä noin sadan metrin syvyydestä Norfolkin edustalla. Norfolk on kaukana Bermudan kolmion ulkopuolella. Sukeltajalle näytettiin myöhemmin valokuvia "Cyclopsista", jolloin tämä oli vakuuttunut, että laiva oli sama kuin se, jonka hän oli nähnyt merenpohjassa. Alueella suoritetuissa jatkotutkimuksissa ei löydetty mitään ja täten laivan katoamisen syyt ja hylyn sijainti ovat yhä tuntemattomia.


title: USS Cyclops

text: Alus esiintyy osana Clive Cusslerin vuoden 1986 seikkailuromaanin "Kyklooppi" taustatarinaa. Kirjassa alukseen lastattiin sen viimeiselle matkalle ennen lähtöä Rio de Janeirosta valtava kullasta ja jalokivistä tehty jumalpatsas, jota kirjassa etsitään.


title: Kultainen sääntö

text: Kultainen sääntö on arjessa toteutettava periaate, jossa kehotetaan ihmistä tekemään vastavuoroisesti toisille samaa kuin mitä haluaisi itselleenkin tehtävän, tai olemaan tekemättä sellaista mitä ei haluaisi itselleenkään tehtävän. Idea kultaisesta säännöstä on muokattu eri uskontojen pohjalta, ja se on löydettävissä lähes kaikista uskonnoista ja monista ajatussuunnista, ja sitä on tarkasteltu uskonnon lisäksi myös tieteen ja humanismin näkökulmasta. Useimmissa uskonnoissa sääntö mainitaan vain ohimennen, mutta kungfutselaisuudessa ja juutalais-kristillisyydessä siitä on tullut pysyvä ja näkyvä pohdiskelun teema.


title: Kultainen sääntö

text: ”Kultaiseksi” sääntöä alettiin kutsua 1500-luvun Euroopassa.


title: Kultainen sääntö

text: Kultaisen säännön perinne tuli Kiinaan Kungfutsen (551–479 eaa.) kirjoituksista. Kungfutse yhdisti ja laajensi kiinalaisia opetuksia palauttaakseen järjestykselle pohjan maahan, jota vaivasivat korruptio, turmeltuneisuus, sota ja hajaannus. Hänen opetustensa perusta oli luonteenlaadun korostaminen yhteiskunnan perustavissa ihmissuhteissa. Varhaisin kultaisen säännön lähde on hänen "Keskustelut"-kokoelmansa.


title: Kultainen sääntö

text: Kungfutselaisuuden kultaista sääntöä pohtivat ja kehittivät edelleen myöhemmät kiinalaisfilosofit.


title: Kultainen sääntö

text: Kultainen sääntö alkoi esiintyä juutalaisessa kirjallisuudessa toisella vuosisadalla eaa., ja siitä tuli pian uskonnon keskeinen opetus. Sen tunnetuin maininta on ajanlaskun alussa vaikuttaneen Rabbi Hillelin vastaus, kun häneltä pyydettiin yhteenvetoa Toorasta: ”Mikä sinulle on vastenmielistä, älä tee sitä lähimmäisellesikään; siinä on koko Toora ja loppu on kommentaaria; mene opiskelemaan sitä.”


title: Kultainen sääntö

text: Lähi-idän vanhimpia mainintoja säännöstä löytyy Mesopotamiasta vuodelta 450 eaa. peräisin olevassa babylonialaisessa Ahikarin legendan armeniankielisessä käännöksessä muodossa: ”Poikani, mikä sinusta tuntuu pahalta itsellesi, älä sitä tee kumppanillesikaan”.


title: Kultainen sääntö

text: Matteuksen evankeliumissa (Matt. 7:12) kuvataan Jeesuksen saarnanneen kultaista sääntöä vuorisaarnassaan. Matteus käänsi kuvauksessaan arameankielisen Jeesuksen sanat kreikaksi. Jeesus mainitsee kultaisen säännön hiukan eri sanoin myös Luukkaan evankeliumissa (Luuk. 6:31).


title: Kultainen sääntö

text: Esi-islamilaisessa Arabiassa ei tunnettu kultaista sääntöä, vaikka vieraanvaraisuus ja anteliaisuus olivatkin tärkeitä hyveitä. Heimoyhteiskunnassa tärkein tavoite oli kuitenkin oman heimon säilyminen, mikä varmistettiin verikostolla. 600-luvulla noussut islam nosti henkilökohtaisen alistumisen Jumalalle heimouskollisuuden edelle, kielsi verikoston ja korosti muita ratkaisutapoja, kuten anteeksiantoa.


title: Kultainen sääntö

text: Koraani (83:1–6) sanoo: ”Maksakaa, oi Aatamin lapset, kuten haluaisitte teillekin maksettavan, ja olkaa oikeamielisiä kuten haluaisitte teillekin oltavan!”. Samankaltaisia profeetta Muhammadin kehotuksia löytyy myös haditheista. Yleisimmin siteerattu näistä on: ”Kukaan teistä ei ole uskovainen, ennen kuin hän haluaa veljelleen samaa kuin itselleen!”


title: Kultainen sääntö

text: Monet islamoppineet katsovat nykyisin veljellä tarkoitettavan hadithissa kaikkia ihmisiä. Hadithin yhden version sanamuodon pohjalta 1400-luvun tunnettu hadith-oppinut Ibn Hajar al-Asqalani tulkitsi Muhammadin kuitenkin tarkoittaneen ’veljellä’ vain toisia muslimeja.Kultainen sääntö on hyvin pelkistetty moraalinen periaate, ja sitä on siksi pidetty riittämättömänä sovellettavaksi elämän kysymyksissä. Sitä on arvosteltu naiiviksi ja idealistiseksi säännöksi, joka ei sovellu kilpailuntäyteiseen maailmaan. Kultaista sääntöä tiukasti noudattava voi myös päätyä seuraamaan miellyttämisen halussaan toista ajattelemattomasti ja kritiikittömästi.


title: Kultainen sääntö

text: Kultaista sääntöä on arvosteltu siitä, että se olettaa ihmisten olevan samanlaisia ja haluavan samaa kuin muutkin. Kirjailija George Bernard Shaw onkin sanonut: ”Älä tee toisille kuten haluaisit heidän tekevän sinulle. Heillä voi olla erilainen maku.”


title: Kultainen sääntö

text: Kultaisen säännön voidaan nähdä myös vihjaavan, että mitä "haluamme" itsellemme on myös "hyvä" meille ja sitä kautta hyvä myös toisille. Kultainen sääntö asettaa matalan tason moraalille tehdessään tavallisista haluista ja toiveista sen mittarin. Sääntö ei määrittele sitä, mitä ylipäätään tulisi haluta, vaan edellyttää vain moraalisten arvioiden johdonmukaisuutta.


title: Kultainen sääntö

text: Kirjaimellisesti otettuna kultaisessa säännössä on porsaanreikiä: sadomasokisti voi haluta päinvastaista kuin useimmat ihmiset, ja oikeuden tuomari voisi haluta säännön pohjalta antaa mahdollisimman lievän tuomion.


title: Kultainen sääntö

text: Kultaista sääntöä on myös arvosteltu siitä, että se käsitetään uskonnolliseksi säännöksi, vaikka moraali kuuluu myös uskonnon ulkopuoliseen ajatteluun.


title: Kultainen sääntö

text: Koska kultainen sääntö on pelkistetty ja yleisluontoinen, sen alkuperäisen tarkoituksen mukainen käyttö edellyttää ihmisten erilaisuuden huomioimista ja henkistä kypsyyttä. Sitä ei myöskään voi soveltaa rangaistuksissa.


title: Ogg

text: Ogg on avoimen standardin multimediasäiliötiedostomuoto. Sitä ylläpitää Xiph.org-säätiö. Sen ehkä yleisin käyttötapa on musiikin pakkaaminen yhdessä häviöllisen koodekin Vorbisin kanssa, mistä käytetään nimitystä Ogg Vorbis. Ogg-tiedosto ei ole rajoittunut vain Vorbis-dataan, vaan voi sisältää muun muassa FLAC- ja Speex-koodekeilla pakattua ääntä tai Theora-koodekilla pakattua kuvaa.


title: Ogg

text: Ogg on säiliötiedostomuoto, joten varsinainen datan pakkaus tehdään erillisillä koodekeilla ja pakattu data tallennetaan ogg-tiedostoon. Ogg-tiedostossa voidaan käyttää lukuisilla eri koodekeilla pakattuja tiedostoja kuten MPEG-4, Dirac, MP3 jne. Ogg on kuitenkin suunniteltu seuraavien koodekeiden kanssa käytettäväksi:HTML5-standardissa suositeltiincodice_1 ja codice_2 elementtien formaateiksi suositeltiin Ogg-formaatteja Vorbista ja Theoraa, mutta suositus poistettiin Applen ja Nokian vastustuksesta. Selainvalmistajista Opera Software ja Mozilla ovat kannattaneet Ogg-formaattien sisällyttämistä HTML-standardiin.


title: Mehdi Mahdavikia

text: Mehdi Mahdavikia (persiaksi مهدی مهدوی‌کیا) (s. 24. heinäkuuta 1977, Teheran, Iran) on iranilainen jalkapalloilija, joka edustaa saksalaisseura Eintracht Frankfurtia. Hänen pelipaikkansa on keskikenttäpelaaja.


title: Mehdi Mahdavikia

text: Vuoden 2003 Aasian parhaaksi pelaajaksi valittu Mahdavikia aloitti uransa Bank Melli FC:n joukkueessa ja siirtyi sen jälkeen Persepolis FC:n joukkueeseen. Vuoden 1998 MM-kisojen parhaaksi iranilaiseksi pelaajaksi valittu Mahdavikia pelasi saksalaisseura VfL Bochumissa 1998–1999. Hän aloitti Hamburger SV:ssä 1999, ja hänet on valittu seuran vuoden pelaajaksi vuosina 2003 ja 2004.


title: Mehdi Mahdavikia

text: Mahdavikia on pelannut Iranin maajoukkueessa yli sata ottelua ja tehnyt niissä 13 maalia.


title: Albanian jalkapallomaajoukkue

text: Albanian jalkapallomaajoukkue on Albanian jalkapalloliiton alaisuudessa toimiva jalkapallomaajoukkue, joka edustaa Albaniaa kansainvälisissä maajoukkuekilpailuissa. Joukkue selviytyi ensimmäistä kertaa jalkapallon arvoturnaukseen, kun se selvitti tiensä vuoden 2016 EM-kilpailuihin. Se karsiutui kisoista alkulohkon jälkeen hävittyään Sveitsille ja Ranskalle ja voitettuaan Romanian.


title: Todistettavasti syyllinen

text: Todistettavasti syyllinen ("Cold Case") on Meredith Stiehmin luoma yhdysvaltalainen televisiosarja vuosilta 2003–2010. Sarja keskittyy philadelphialaiseen poliisiyksikköön, joka pyrkii ratkomaan vanhoja rikoksia uusien todisteiden ilmaantuessa. Sarjassa käsitellään myös jonkin verran päähenkilöiden ihmissuhteita ja yksityiselämää.


title: Todistettavasti syyllinen

text: "Todistettavasti syyllisen" ensimmäinen tuotantokausi esitettiin Yhdysvalloissa 2003–2004, seitsemäs ja viimeinen 2009–2010. Suomessa sarjaa on esittänyt MTV3. "Pääartikkeli:" Luettelo Todistettavasti syyllinen -sarjan jaksoista


title: Leopold V

text: Leopold V (1157 – 31. joulukuuta 1194), Babenbergin sukua, oli Itävallan herttuana kolmannen ristiretken aikoihin 1177–1194. Hän joutui kiistoihin retken johtajan Rikhard Leijonamielen kanssa.


title: Leopold V

text: Leopold oli Henrik II:n ja hänen bysanttilaisen vaimonsa Theodora Komneneen poika. Leopold nai 1172 Unkarin kuningas Géza II:n tyttären Helenan. Heillä oli pojat, joista tuli Frederik I ja Leopold VI.


title: Leopold V

text: Ristiretkellä Leopold kahinoi Rikhard Leijonanmielen kanssa; Rikhard ja Ranskan kuningas Filip II olivat nostaneet lippunsa Akkossa, mutta kun Leopold teki saman, Rikhard repi hänen lippunsa alas. Rickhardia epäiltiin myös Leopoldin serkun, Jerusalemin kuninkaan Conrad Montferratilaisen surmaan osallistumisesta.


title: Leopold V

text: Paluumatkalla Englantiin 1192 Rikhard tunnistettiin Wienissä, tarinan mukaan sinettisormuksesta, ja hänet vangittiin ja tuotiin keisari Henrik VI:n eteen. Rikhardin valtavilla lunnailla rakennettiin uudet Wienin kaupunginmuurit ja Wiener Neustadt. Paavi Celestinus III kuitenkin julisti Leopoldin kirkonkiroukseen ristiretkeläistoverin vangitsemisesta.


title: Leopold V

text: Leopold V kuoli 1194 vapautumatta kirkonkirouksesta pudottuaan hevosen selästä turnajaisissa Grazissa.


title: MV Agusta

text: MV-Agusta on arvostettu italialainen moottoripyörämerkki. Hinnoittelultaan MV-Agusta sijoittuu korkeammalle tasolle kuin japanilaiset ja muut italialaiset merkit, pois lukien Ducati ja Bimota.


title: MV Agusta

text: Lokakuussa 2009 Harley-Davidson ilmoitti myyvänsä MV Agustan pois ja keskittyvänsä pelkästään Harley-Davidson tuotemerkkiin.


title: MV Agusta

text: MV-Agusta perustettiin Milanossa vuonna 1945.


title: MV Agusta

text: 1950-, 1960- ja 1970-luvulla MV Agusta kuului MotoGP:n maailmanmestaruussarjan parhaimpiin pyöriin. Monet pyöräilijät, kuten Carlo Ubbiali, John Surtees, Mike Hailwood, Giacomo Agostini ja Phil Read voittivat useita mestaruuksia juuri MV Agustalla.


title: MV Agusta

text: 1991 Cagiva group S.p.A osti MV Agusta -tuotenimen ja pitkän tauon jälkeen vuonna 1997 esiteltiin uusi F4 Serie ORO 750cc.


title: MV Agusta

text: Vuoden 2004 joulukuussa MV Agusta motorcycles S.p.A/Cagiva group myytiin malesialaiselle automerkille Protonille. Tämä tosin ei vaikuttanut kuin budjetin ja tuotannon kasvamiseen, yhtiön johdossa on edelleen Giovanni ja Claudio Castiglioni, henkilöt jotka perustivat Cagiva-merkin vuonna 1978. Vuonna 2006 GEVI spA hankki 65% osuuden yhtiöstä, joka palautti MV Agustan omistajuuden takaisin Italiaan.


title: MV Agusta

text: Vuonna 2008 merkki muutti jälleen omistajaa, kun Yhdysvaltalainen Harley-Davidson osti MV Agustan 108 miljoonan dollarin kauppahintaan. Samalla Harley-Davidson kuittasi italialaismerkin velat ja sai omistukseensa myös Cagiva tuotemerkin.


title: MV Agusta

text: Loppukesästä 2010 talousvaikeksiin joutunut Harley-Davidson myi MV-Agustan takaisin Claudio Castiglionille, jolta sen oli pari vuotta sitten ostanut, nyt velattomana.


title: MV Agusta

text: Claudio Castiglioni kuoli elokuussa 2011 vain 64-vuotiaana. Uusi F3-malli jäi hänen viimeiseksi luomuksekseen.


title: MV Agusta

text: Pääsuunnittelijana toimii Massimo Tamburini, jonka käsialaa ovat monet virstanpylväät ja legendat moottoripyöräteollisuudessa kuten Cagiva Freccia 125, Ducati 916, Cagiva Mito, Cagiva Raptor sekä MV-Agusta F4 ja Brutale. Tamburini jäi eläkkeelle tehtaan palveluksesta vuoden 2008 päätteeksi.Tehtaita on neljä, ja ne ovat kaikki Italiassa: päämaja Schirannassa, Morazzonissa, Cassinettassa sekä CRC ("Centro Riserche Cagiva") San Marinossa.


title: MV Agusta

text: MV Agustan nykymallisto koostuu pääosin kahdesta mallista, joita tarjotaan useilla eri ominaisuuksilla. Nämä mallit ovat superbike-luokkaan kuuluva F4, sekä sporttipyörä Brutale. MV Agusta onkin panostanut kokonaan uusien mallien kehittelyn sijaan jo olemassa olevien malliensa paranteluun sekä rajoitettujen erikoismallistojen julkaisemiseen aika-ajoin. Perusmallien kuutiotilavuudet ovat kohonneet tasaisesti vuosi vuodelta nykymuodon kantaisän 750 kuutiosenttimetriä esittelyn jälkeen ja 2009 vuosimallin F4 RR 312 tilavuus on jo 1078 kuutiosenttimetriä. Numerosarja 312 viittaa vuoden 2008 malliin (F4 R 312), joka rikkoi Bonnevillen suola-aavikolla sarjavalmisteisten moottoripyörien nopeusennätyksen saavuttamalla huippunopeuden 312 km/h. Myös 2009 Brutale RR:n kuutiotilavuus on 1078.


title: MV Agusta

text: MV Agustan erikoismallien lista on pitkä. Se alkaa 1997-1998 F4 750 Serie Oro(kulta) sarjan laitteesta, jossa käytettiin Ferrarin 1990-1992 F1 moottorin perusteita. Erikoisuudet jatkuvat vuonna 2005 julkaistuista F4 1000 Ago ja F4 1000 Tamburini -malleista. Ago oli suosionosoitus legendaariselle Giacomo Agostinille ja seurasi väritykseltään Agostinin 1960-luvun mestaruuspyöriä. F4 Tamburini puolestaan oli kunnianosoitus yhtä legendaariselle suunnittelijagurulle, Massimo Tamburinille. Molemmat mallit olivat 1000-kuutioisia. Samoihin aikoihin julkaistiin Ayrton Senna -säätiön kanssa yhteistyössä valmistettu F4 Senna, jota sai sekä 750- että 1000-kuutioisena. Muita F4 erikoismalleja ovat johtaja Claudio Castiglionin nimeä kantava F4 1078 CC, F4 1000 Mamba sekä kilpailuhenkinen F4 1000 Corse. F4 Tamburini, F4 Veltro ja F4 100CC on varustettu muuttuvamittaisilla imukurkuilla: "TSS".


title: MV Agusta

text: Brutalesta julkaistut erikoismallit ovat F-16 hävittäjäkoneen kunniaksi valmistettu 910 R Starfighter (Suomessakin 1kpl), italialaisen urheiluvaatemerkin mukaan nimetty Brutale 910 R Hydrogen, luksusjahtivalmistaja Wallyn mukaan nimetty Brutale 910 R Wally sekä azuurinsininen Brutale R Italia, jollaiset Claudio Castiglioni lahjoitti kaikille Italian jalkapallomaajoukkueen jäsenille vuoden 2006 jalkapallon maailmanmestaruuden kunniaksi.


title: MV Agusta

text:
MV Agustan uusin pyörämalli on F3 675 ja sen sisarmalli 675 Brutale, jotka ilmestyivät vuoden 2011 aikana ja tulivat myyntiin vuoden lopulla. F3 ja pikku-Brutale edustavat uusinta tekniikkaa ja sen moottorina toimii 3-sylinterinen 675 ccm-rivimoottori, jonka erikoisuus on käynti ns. vastapäivään, jolla on tarkoitus ehkäistä epätoivottuja hyrrävoimia.
Suomessa pyörät tulivat myyntiin kevään 2012 aikana. Vakiovarusteet ovat huipua luokassaan, mm. 8-portainen säädettävä ajotietokone, 4-portainen moottorinohjaus, Quick-shift, jne.


title: MV Agusta

text: Loppuvuodesta 2012 julkaistiin vielä 800 ccm-moottorilla varustettu Brutale, joka on muuten samanlainen 675 Brutalen kanssa.


title: MV Agusta

text: Suomessa merkin maahantuojana on toiminut nykymalliston alusta saakka Husqvarnan ja Cagivan kylkiäisenä Mp-Racing . Laajin valikoima ja suurin maahantuontivolyymi 2008 on ollut rinnakkaistuojalla. EE-Speed


title: MV Agusta

text: Linkkejä:


title: Trikiini

text: Trikiinimato ("Trichinella spiralis") eli trikinella on sukkulamato, joka voi loisia kaikissa lihaa syövissä eläimissä, myös ihmisessä. Loinen leviää eläimestä toiseen, kun loisen toukkia sisältävää puutteellisesti käsiteltyä lihaa syödään. Lihan kuumentaminen sisälämpötilaltaan yli 70 °C:seen tappaa loiset, minkä jälkeen liha on turvallista syödä. Ennen sanottiin, että myös pakastaminen yli kuukauden ajan alle −18 °C:n lämpötilassa tappaa loiset, mutta Suomessa esiintyvistä neljästä trikinellalajista kuitenkin yksi, "Trichinella nativa", kestää pakastamista. Kotipakastimen teho ei riitä trikiinien tappamiseen. Ainoa varma keino estää trikiinitartunta on siis kuumentaa liha kunnolla. Trikiinitartunnan alkuvaiheessa suolistossa oleviin toukkiin tehoaa tiabendatsoli-niminen lääkeaine, mutta myöhemmin voidaan käyttää vain oireenmukaisia hoitomenetelmiä.


title: Trikiini

text: Trikiinin toukat kulkeutuvat isäntäeläimen (ainakin sian) lihaksiin ja varsinkin pallean tuntumaan (sillä tämä on lihas, jossa on vilkas verenkierto). Kun seuraava eläin tai ihminen syö raakaa tai huonosti kypsennettyä tartunnan saaneen eläimen, kuten sian, villisian tai karhun lihaa tai näistä tehtyjä lihavalmisteita tai verta, toukat vapautuvat uudessa isännässään koteloistaan, käyvät läpi muutaman kehitysvaiheen, koteloituvat uuden isännän lihaksiin ja kierto jatkuu. Kotelot alkavat vähitellen kalkkeutua ja aiheuttavat ihmisellä reumantyyppisiä kipuja. Tyypillisiä oireita ihmisellä ovat kuume, lihassärky ja turvotus silmien alla; oireet alkavat ilmaantua 2–3 viikon kuluttua tartunnasta. Kaikkein vakavimmissa tapauksissa esiintyy lihashalvauksia, ja potilas voi jopa menehtyä. Viimeinen Suomessa tavattu ihmisen trikinelloositapaus oli 1970-luvulla. Tartunta oli saatu karhunlihasta. Eläimillä trikiinit eivät yleensä aiheuta oireita; siat teurastetaan niin nuorina, että koteloituneet toukat eivät ole vielä ehtineet kalkkeutua.


title: Trikiini

text:
Trikiinimato on yleinen loinen riistaeläimillä, kuten villisialla, karhulla ja ketulla, mutta sitä voi esiintyä myös siassa, hevosessa ja muissa raatoja tai eläinjätteitä syövissä eläimissä.
Teurastamoilla tehtävässä lihantarkastuksessa jokaisesta siasta otetaan näyte, jotka tutkitaan määrätyllä tavalla. Riistaeläimistä myytävä karhunliha sekä villisianliha täytyy tarkastaa. Trikiinin esiintymistä rotissa ei tunneta, mutta oletetaan, että sikojen tartunnat ovat peräisin rotista. Sika on erittäin nopea rotanpyytäjä. Trikiinejä löydetään Suomessa vuosittain vain muutamia tapauksia. Trikinoosi ei ole Suomessa yleinen sairaus, koska ruoanlaittoperinteeseen ei kuulu kuumentamattoman sianlihan käyttö. EU-sääntöjen mukaisesti trikiinit tarkastetaan sioista aina teurastuksen yhteydessä, mutta muualla maailmassa käytäntö ja säädökset vaihtelevat. Trikiinit kuolevat kuumennettaessa, ja kuumennetun ruuan syöminen matkoilla on muutenkin hyvä varokeino.


title: Trikiini

text: Suomessa yleisimmät trikiinilajit ovat "Trichinella nativa" ja "Trichinella spiralis". Näiden lisäksi Suomessa on todettu myös lajit "Trichinella britovi" ja "Trichinella pseudospiralis".


title: Antidiureettinen hormoni

text: Antidiureettinen hormoni (ADH) eli vasopressiini on hypotalamuksen syntetisoima, aivolisäkkeen takalohkon kautta vereen erittyvä peptidihormoni, jonka vaikutuksesta virtsaneritys vähenee ja virtsa väkevöityy. Vasopressiini-nimen yhdiste sai, kun 1800-luvun lopulla koiralla aivolisäkkeen takalohkouutteen farmakologisista vaikutuksista ensimmäisenä havaittiin verenpaineen kohoaminen. Antidiureettinen hormoni on tosin osuvampi nimitys, sillä hormoni aikaansaa virtsan väkevöitymisen jo pieninä pitoisuuksina, mutta ihmisellä vasta suuret annokset aiheuttavat verisuonia supistavan vaikutuksen.


title: Antidiureettinen hormoni

text: ADH on nonapeptidi eli yhdeksästä aminohaposta koostuva peptidi. Sen tavallisin nisäkkäillä esiintyvä muoto on arginiini8-vasopressiini, jonka aminohappojärjestys on kysteiini - tyrosiini - fenyylialaniini - glutamiini - asparagiini - kysteiini - proliini - arginiini - glysiini, näistä kysteiinimolekyylit ovat toisiinsa yhteydessä rikkisillan välityksellä. Sialla hormoni on muodoltaan lysiini8-vasopressiini (arginiinin tilalla lysiini-aminohappo) ja sitä kutsutaan nimellä lypressiini.


title: Antidiureettinen hormoni

text: ADH syntetisoidaan preprohormonina hypotalamuksen supraoptisen tumakkeen ja paraventrikulaaritumakkeen suurissa hermosoluissa, joita kutsutaan yhteisnimellä "nuclei magnocellulares". Se varastoituu neurosekretorisiin jyväsiin ja kulkeutuu aksonia pitkin aivolisäkkeen takalohkossa sijaitsevaan hermopäätteeseen, josta se vapautuu eksosytoosilla laskimovereen hermosolun depolarisoituessa.


title: Antidiureettinen hormoni

text: Hypotalamuksessa syntetisoitu esimuoto preprohormoni on nimeltään preprovasopressiini, jonka "pre"-osa (signaalipeptidi) leikkautuu pois peptidistä jo ennen neurosekretorisiin jyväsiin pakkaamista ja "pro"-osa (neurofysiini II) aksonia pitkin kulkeutuessa.


title: Antidiureettinen hormoni

text: ADH on tärkein nestetasapainoa ylläpitävä hormoni. Jo pieni pitoisuus aiheuttaa veden takaisinimeytymisen munuaisten distaalisista tiehyistä ja kokoojaputkista. Näiden solujen verenpuoleisella pinnalla on vasopressiinin V2-reseptoreita, joihin vasopressiini sitoutuu. Tämä saa aikaan syklisen adenosiinimonofosfaatin (cAMP) synteesin, mikä aiheuttaa reaktioketjun solun sisällä. Lopputuloksena solujen luminaalipinnan läpäisevyys vedelle lisääntyy ja vettä imeytyy munuaistiehyistä takaisin verenkiertoon. Sen sijaan elektrolyyttien liikkeisiin munuaisissa ADH ei juuri vaikuta. ADH:n munuaisvaikutuksia tehostavia lääkkeitä ovat muun muassa karbamatsepiini, vinka-alkaloidit ja klooripropamidi, jotka voivat siten aiheuttaa vaarallistakin veden kertymistä elimistöön.


title: Antidiureettinen hormoni

text: Suurina annoksina ADH pystyy verisuonten V1A-reseptorien välityksellä supistamaan verisuonia. Verenpainetta kohottava vaikutus on kuitenkin vähäinen, sillä se pienentää sentraalisella mekanismilla sydämen minuuttivolyymia. Toistuvassa käytössä sen vaikutus myös heikkenee nopeasti.


title: Antidiureettinen hormoni

text: Tärkein ADH:n eritykseen vaikuttava tekijä on plasman osmoottinen paine, jonka elimistö pyrkii pitämään mahdollisimman tasaisena (normaaliarvo 280 mosm/kg). Plasman osmoottisen paineen kasvu eli elimistön väkevöityminen (joka kertoo elimistön kuivumisesta) aikaansaa hypotalamuksen preoptisen alueen osmoreseptoreissa aktiopotentiaalin, joka aktivoi hypotalamuksen ADH:ta tuottavia soluja. Samalla tavalla vaikuttaa solunulkoisen nestetilavuuden pieneneminen. Jopa stressi voi lisätä ADH:n eritystä. Plasman osmoottisen paineen väheneminen ja solunulkoisen nesteen tilavuuden suureneminen luonnollisesti vaikuttavat päinvastaisella tavalla.


title: Antidiureettinen hormoni

text: Morfiini, nikotiini, kipu, stressi, ruumiillinen rasitus ja kuume lisäävät ADH:n eritystä. Eritystä puolestaan vähentää etanoli (myös muut alkoholit) ja kofeiini. Myös hypotalamuksen janokeskuksen osmoreseptorit sekä suurten laskimoiden ja sydäneteisten tilavuusreseptorit vaikuttavat ADH:n eritykseen. Osmoreseptorit reagoivat veren osmoottisen paineen muutoksiin ja sen kasvaessa ADH:n eritys kasvaa. Tilavuusreseptorit puolestaan mittaavat elimistön kokonaisnestetilavuutta, jonka pienentyessä ADH:n eritys kasvaa.


title: Antidiureettinen hormoni

text: Diabetes insipidus eli vesitystauti on ADH:n puutteesta tai sen toimimattomuudesta johtuva tila, jossa veden takaisinimeytyminen munuaisissa on häiriintynyt. Tällöin munuaisten tuottama primaarivirtsa ei väkevöidy lainkaan ja poistuu suoraan elimistöstä. Vettä siis poistuu virtsaan jatkuvasti (jopa yli 20 litraa vuorokaudessa), jolloin potilaiden on pakko juoda hyvin runsaasti. Oireita ovat erittäin runsaan juomisen lisäksi yökastelu ja inkontinenssi sekä elimistön kuivuminen.Päinvastainen tila, jossa ADH:ta erittyy ylimäärin ilman stimuloivia tekijöitä tai jopa jarruttavien tekijöiden vaikutuksen alaisena, on harvinainen ja johtuu yleensä antidiureettista hormonia erittävästä kasvainkudoksesta (usein keuhkoissa). Tällaiset potilaat kärsivät helposti vesimyrkytyksestä, vaikka heidän elimistönsä natriumpitoisuus on pienentynyt.


title: Paul W. S. Anderson

text: Paul William Scott Anderson (s. 4. maaliskuuta 1965 Newcastle, Englanti) on brittiläinen elokuvaohjaaja, tuottaja ja käsikirjoittaja. Hän on erikoistunut tieteis- ja kauhuelokuviin sekä videopeleihin pohjautuviin elokuviin.


title: Paul W. S. Anderson

text: Andersonin esikoisohjaus oli vuonna 1994 julkaistu elokuva "Shopping", joka oli myös ensimmäinen päärooli näyttelijä Jude Law’lle. Andersonin ensimmäinen suuren budjetin elokuva oli "Mortal Kombat". "Mortal Kombatin" suosion seuraamana Anderson ohjasi kauhuelokuvan "Viimeinen horisontti", joka ilmestyi 1997. Elokuvan tuotanto kärsi lukuisista vaikeuksista ja elokuva leikattiin kolmeen kertaan ennen kuin nykyinen versio ilmestyi. Anderson julkaisi vuonna 1998 elokuvan "Soldier", jonka pääosassa oli Kurt Russell. Elokuva oli pettymys lippuluukuilla ja oli vähällä päättää Andersonin uran. Anderson tuotti televisioelokuvan "The Sight" ennen kuin hän palasi tuottamaan teatterielokuvia.


title: Paul W. S. Anderson

text: Andersonin toistaiseksi tunnetuimpia elokuvia ovat videopeleihin pohjautuvat elokuvat kuten "Resident Evil" ja "" sekä crossover-elokuva "Alien vs. Predator". Työvoimapulasta johtuen useat tuotantoyhtiön ja sen ulkopuoliset henkilöt joutuivat myös näyttelemään zombeja "Resident Evilissä". Andersonin hyvä ystävä, tuottaja Jeremy Bolt, esiintyy elokuvassa zombina kolme kertaa. Hänen siskonsa näyttelee hukkunutta tiedemiestä ja hänen naisystävänsä puree elokuvan Chad Kaplania jalkaan.


title: Paul W. S. Anderson

text: Jason Isaacs on Andersonin tuottajakollegan Jeremy Boltin entinen koulukaveri yliopistosta. Isaacs teki lyhyen cameoroolin elokuvassa "Shopping" ja näytteli tärkeitä rooleja elokuvissa "Event Horizon" ja "Soldier". Hän esitti myös naamioitunutta tiedemiestä "Resident Evilissä" ja toimii myös elokuvan alkujuontajana (hänet palkattiin DVD-kommenttiraidan mukaan niin myöhään, että hänen nimensä ei näy lopputeksteissä). Anderson on työskennellyt myös muun muassa Orlando Bloomin, Jason Stathamin, Ian McShanen, Tyrese Gibsonin, Ali Larterin, Wentworth Millerin, Michelle Rodríguezin ja Jason Isaacsin kanssa.


title: Paul W. S. Anderson

text: Anderson on naimisissa "Resident Evil" -elokuvistakin tunnetun näyttelijän Milla Jovovichin kanssa, ja heillä on vuosina 2007 ja 2015 syntyneet tyttäret.


title: Paul W. S. Anderson

text: Anderson on suuri 1970-luvun elokuvien ihailija ja on nimennyt esikuvikseen muun muassa John Carpenterin ja Ridley Scottin. Hän on myös käyttänyt vaikutteita muilta ohjaajilta kuten James Cameronilta ja Stanley Kubrickilta. Hän on "Alien"-elokuvasarjan suuri fani.


title: Satu Kunnas

text: Satu Kunnas (s. 3. syyskuuta 1977, Helsinki) on suomalainen entinen jalkapalloilija. Hänen pelipaikkansa oli maalivahti. Kunnas on keskittynyt uransa jälkeen poliisiopintoihin. Ensimmäisen naisten maaottelunsa Kunnas pelasi 13. maaliskuuta 1996 Ruotsia vastaan. Hän on pelannut yhteensä 47 naisten maaottelussa. Kunnas oli ehdolla ksi 23 muun naisen ohella vuonna 2005. Suomalaisista myös Laura Kalmari oli ehdolla. Sadun nuorempi veli Kristian Kunnas on myös entinen jalkapalloilija ja hän on edustanut Suomea alle 16- ja alle 18-vuotiaiden EM-kisoissa sekä alle 20-vuotiaiden MM-kisoissa.


title: Paštun kieli

text: Paštun kieli (paštuksi پښتو, "paʂto"; tunnetaan myös nimillä pataani ja afgaani, pašto پشتو ja pukhto پختو) on Afganistanissa ja Pakistanissa asuvien paštujen eli pataanien puhuma kieli. Se kuuluu indoeurooppalaisten kielten indoiranilaisen haaran iranilaiseen ryhmään. Paštu on darin ohella toinen Afganistanin virallisista kielistä.


title: Paštun kieli

text: Kieltä puhutaan Afganistanin etelä- ja keskiosissa sekä Pakistanissa etupäässä Luoteisprovinssissa, heimoalueilla ja Balochistanissa. Pieniä puhujaryhmiä on myös Kashmirissa ja Iranissa. Vuonna 2009 paštun äidinkielisiä puhujia arvioitiin olevan noin 7,5 miljoonaa Afganistanissa, 14 miljoonaa Pakistanin Luoteisprovinssissa, yli kaksi miljoonaa Karachissa ja noin 50 000 Iranissa.


title: Paštun kieli

text: Afganistanissa paštun puhujat muodostavat yli puolet väestöstä ja Pakistanin luoteisosassa noin 90 %. Heistä suuri osa on kaksikielisiä. Afganistanissa pataanit osaavat myös daria, Pakistanissa urdua, belutšia tai muita kieliä.


title: Paštun kieli

text: Paštu kuuluu iranilaisten kielten itäiseen ryhmään. Se jakautuu lukuisiin alueellisiin ja heimomurteisiin, jotka muodostavat läntisen ja itäisen murreryhmän. Toisinaan puhutaan myös eteläisestä tai keskiryhmästä. Läntisen ryhmän keskus on Kandahar ja itäisen Peshawar sekä vähemmässä määrin Jalalabad. Eräät murteet kuten waziri ja afridi poikkeavat voimakkaasti kirjakielestä.


title: Paštun kieli

text: Kieli on rakenteeltaan monessa suhteessa varsin konservatiivinen. Arkaaisia iranilaisia piirteitä ovat fonemaattinen sanapaino, kieliopillinen suku ja ergatiivirakenne. Morfologialle on tyypillistä nominien ja osittain myös verbien flektiotaivutus. Verbeillä on aspektikategoria.


title: Paštun kieli

text: Indoarjalaisista kielistä paštuun on omaksuttu kakuminaaliset konsonantit ṭ, ḍ, ṇ, ṛ Lainasanoja on saatu arabiasta, darista, persiasta, indoarjalaisista, turkkilaisista sekä länsieurooppalaisista kielistä varsinkin englannista.


title: Paštun kieli

text: Paštun vanhimman kirjallisen muistomerkin kerrotaan olevan peräisin 700-luvulta. Vanhin luotettavasti ajoitettu teksti, Bayazid Ansarin paštuksi, hindiksi, persiaksi ja arabiaksi laatima uskonnollinen runokokoelma "Hayr al-bayān" (”Hyvä sanoma”) on kuitenkin vasta 1500-luvun lopusta.


title: Paštun kieli

text: Kirjakieli kehittyi pitkään Afganistanin pääkielenä toimineen darin varjossa. Koulutusjärjestelmän ja lehdistön kieli paštusta tuli vasta 1900-luvun aikana. Vuodesta 1936 lähtien se on darin rinnalla toinen Afganistanin virallisista kielistä. Pakistanissa se on yksi Luoteisprovinssin ja Balochistanin alueparlamenttien virallisista työkielistä.


title: Paštun kieli

text: Paštun kirjakielestä on kaksi alueellista varianttia. Afganistanissa kirjakieli perustuu Kandaharin ja Pakistanissa Peshawarin murteeseen. Kieltä kirjoitetaan arabialais-persialaisella kirjaimistolla, jota on täydennetty kymmenellä paštun omia äänteitä osoittavalla lisämerkillä. Kirjakielen normit ja oikeinkirjoitus eivät ole vielä vakiintuneet.


title: Volkswagen Group

text: Volkswagen Group (Volkswagen-konserni) on saksalainen, liikevaihdolla mitattuna maailman suurin autoteollisuusyritys, suurin autonvalmistaja Euroopassa ja Saksan suurin yritys. Vuonna 2007 konserni valmisti asiakkailleen 6,2 miljoonaa autoa, mikä vastaa noin 10 prosentin osuutta koko maailman autotuotannosta. Konsernin emoyhtiön Volkswagen AG:n vanha nimilyhenne VAG poistui käytöstä vuonna 1992.


title: Volkswagen Group

text: Konsernin pääkonttori sijaitsee Wolfsburgissa Ala-Saksin osavaltiossa Saksassa. Pääkonttorin yhteydessä toimii myös autotehdas ja konsernin merkkien ympärille rakennettu Autostadt-teemapuisto. Saksan kielen sana "Volkswagen" tarkoittaa "kansanautoa". Autojen lukumäärällä mitaten Volkswagen nousi vuonna 2014 maailman suurimmaksi autovalmistajaksi, ja on liikevaihdolla mitattuna Saksan suurin yritys. Fortune-lehden mukaan vuonna 2017 työllistämällä 626 715 henkilöä Volkswagen oli maailman 8. suurin yksityinen työnantaja ja samalla Euroopan suurin yksityinen työnantaja.


title: Volkswagen Group

text: Ensimmäisen Volkswagenin, ”kansanauton”, suunnitteli Ferdinand Porsche 1930-luvulla, tavoitteena rakentaa auto, jonka ostamiseen ja ylläpitoon jokaisella saksalaisella työläisellä olisi mahdollisuus. Ensimmäisen autotehtaan rakentaminen alkoi vuoden 1938 alussa saksalaiseen Fallerslebenin kylään. Kylä on nykyään osa alueella sijaitsevan linnan mukaan toisen maailmansodan jälkeen uudelleen nimettyä Wolfsburgin kaupunkia. Liittoutuneet pommittivat tehdasta etenkin sodan loppuvaiheessa niin, että se koki suuria vahinkoja. Sodan jälkeen uudelleen rakennetussa tehdashallissa valmistetaan autoja yhä.


title: Volkswagen Group

text: Vuonna 2011 Volkswagen Group teki ostotarjouksen MAN-yhtiön osakkeista jolloin se sai haltuunsa 55,9 prosenttia yhtiön osakkeista. Volkswagen-konserniin kuuluu myös muita kuin autoja valmistavia yhtiöitä, esimerkiksi kaksi rahoituslaitosta. Konsernin liikevaihto vuonna 2007 oli 108,9 miljardia euroa ja henkilökunnan lukumäärä noin 329 000.


title: Volkswagen Group

text: Vuonna 2015 konsernin toimitusjohtaja Martin Winterkorn joutui eroamaan tehtävästä, kun paljastui että Volkswagen -konsernini dieselautoihin oli lisätty ohjelma, joka estää Yhdysvaltalaista päästömittaustapaa havaitsemasta aitoja päästöarvoja. Eurooppalaiseen päästömittaustapaan ohjelmisto ei vaikuta. Volkswagenin pörssikurssi romahti sen jälkeen kun tieto väärennöksestä julkistettiin. Toimitusjohtajaksi valittiin Matthias Müller.


title: Volkswagen Group

text: Volkswagen Groupiin kuuluu 11 automerkkiä:


title: Volkswagen Group

text: Suurimmat äänivaltaosuudet on seuraavilla osakkeenomistajilla: (suluissa ajankohta, jolta tieto on)Porsche yritti pitkään vallata itseään huomattavasti suurempaa Volkswagen-konsernia, mutta lopulta yrityksessä pahasti velkaantunut Porsche päätyi itse sulautettavaksi Volkswagen Groupiin kesällä 2009.


title: Volkswagen Group

text: Yhdysvalloissa paljastuneessa Volkswagen-dieselautojen päästöhuijauksessa oli kyse autoon asennetusta tietokoneohjelmasta, joka mittaustilanteessa alentaa moottorin päästöjä ja myrkyllisiä kaasuja. Autojen päästöt olivat todellisuudessa 35-40 kertaa ilmoitettuja suuremmat. Väärennoksessä on kyseessä dieselmallit Jetta, Beetle ja Golf vuosilta 2009–2015 ja Passat vuosimallia 2014–2015 sekä myös Audi A3 -malli vuosilta 2009–2015. Volkswagen on Saksan liikenneministerin mukaan manipuloinut myös paketti- ja avolava-autojensa päästötestien tuloksia. Volkswagen joutui myöntämään, että 11 miljoonassa sen valmistamassa diesel-autossa oli päästöjä väärentävä laite. Viranomaiset eri puolilla maailmaa ilmoittivat aloittaneensa tutkimukset päästöhuijauslaitteista ja uhkasivat yhtiötä oikeustoimilla. Yhtiötä vastaan on käynnistetty rikostutkimukset sekä Yhdysvalloissa että Saksassa. Pelkästään Yhdysvalloissa Volkswagen joutuu maksamaan sakkoa huijauksesta jopa 16 miljardia euroa ja maksamaan autojen korjauskulut. Volkswagenin maine luotettavana autovalmistajana on mennyttä, ja sen taloudellinen tilanne heikkenee. Volkswagenin pörssikurssi romahti sen jälkeen kun tieto väärennöksestä paljastui. Myös Volkswagenin dieselautojen myynti romahti Saksassa päästöskandaalin vuoksi. Volkswagenin toimitusjohtaja Martin Winterkorn ilmoitti eroavansa päästöskandaalin vuoksi. Volkswagen joutui myöntämään päästöhuijauksen tapahtuneen myös eurooppalaisissa päästötesteissä. Euroopassa päästöhuijaus koskee ainakin 1,2-, 1,6- ja 2,0-litraisia dieselmoottoreita.


title: Volkswagen Group

text: Volkswagen-konserniin kuuluva Audi on ilmoittanut päästöhuijauksen koskevan myös Audin A1-, A3-, A4-, A5-, A6-, TT-, Q3- ja Q5- malleja. Päästömittausten vääristelyohjelma on asennettu 2,1 miljoonaan Audiin ympäri maailmaa. Noin 1,42 miljoonaa näistä Audin ajoneuvoista on myyty Länsi-Eurooppaan. Volkswagen-konserniin kuuluva Skoda tunnusti, että myös Skodan valmistamissa autoissa on päästömittauksia vääristelevä ohjelma. Kaikkiaan ohjelma on asennettu 1,2 miljoonaan Skodaan. Päästöhuijaus koskee Skodan Fabia-, Octavia-, Superb-, Roomster-, Rapid- ja Yeti- malleja. Volkswagen-konserni on asentanut päästötuloksia vääristelevää ohjelmistoa myös SEAT-merkin autoihin. Ohjelmisto on asennettu 700 000 SEAT:iin. Suomessa päästöhuijaus koskee 64 266 autoa. Näistä 26 215 on Volkswagen henkilöautoja, 4 612 Volkswagen hyötyajoneuvoja, 17 142 Skoda henkilöautoja, 13 896 Audi henkilöautoja ja 2 401 SEAT henkilöautoja. Päästöhuijaus koskee myös Volkswagen-konserniin kuuluvaa Porschea. Yhtiö on vetänyt Porsche Cayenne-katumaasturinsa pois myynnistä Pohjois-Amerikassa. Päätös koskee dieselmoottorilla varustettuja vuosien 2014–2016 Cayenne-malleja.


title: Volkswagen Group

text: Konsernin toimitusjohtajaksi tuli Winterkornin jouduttua eroamaan Matthias Müller. Jo aiemmin oli Ferdinand Piech menettänyt konsernin hallituksen puheenjohtajan paikan valtataistelun seurauksena, mutta hän on yhä vaikutusvaltainen Porsche-Pier-suvun edustajana.


title: Volkswagen Group

text: Päästöhuijaus koskee myös Volkswagen-konsernin bensiiniautoja. Huijaus koskee Volkswagen Poloa, Golfia ja Passatia sekä Audin A1 ja A3 -malleja, Skoda Octaviaa, SEAT Ibizaa ja SEAT Leonia. Volkswagenin mukaan autojen hiilidioksidipäästöt ja kulutus on ilmoitettu liian mataliksi. Yhtiön mukaan ne koskevat aiemmin ilmoitettujen 11 miljoonan ajoneuvon lisäksi 800 000 autoa. Päästöhuijaus koskee ainakin 1,4-, 1,6- ja 2,0-litraisia bensiinimoottoreita. Konserni kertoi myös vuosimallin 2016 autoistaan, joiden bensiinimoottoreita huijaus koskee. Kyseisiä autoja on yli 430 000. Näitä ovat muun muassa 1,0-, 1,2-, 1,4-, 1,8- ja 2,0 litran moottorit.


title: Elokuvatuottaja

text: Elokuvatuottaja on usein päävastuussa elokuvasta, mutta toimenkuva vaihtelee hyvin paljon riippuen siitä millainen tuotanto on kyseessä. Käsitteellisesti tuottajan toimi on laaja-alaisin toimenkuva audiovisuaalisella alalla. Yhteistä eri tuotantoalueiden tuottajille on, että heillä on useimmiten ylin päätösvalta tuotannon operatiivisen toiminnan ja sisällöllisen kokonaisuuden suhteen. Tuottaja aloittaa ja lopettaa tuotannon eli toisin sanoen hänellä on päätösvaltaa siihen, mitä tuotantoja toteutuu ja mitä ei. Tuottaja on vastuussa tuotannon rahoittajille, yhteistuottajille sekä tietenkin katsojille. Tästä syystä muun muassa ns. ”final cut” eli oikeus julkistettavaan leikkaukseen kuuluu aina tuottajalle.


title: Elokuvatuottaja

text: Elokuvan idea voi tulla periaatteessa keneltä tahansa ja miten tahansa, ohjaajalta, käsikirjoittajalta, työryhmältä tai vaikka sanomalehdestä, mutta päätöksen idean kehittämisestä tuotannoksi ja lopulta tuotannon aloittamisesta tekee tuottaja.


title: Elokuvatuottaja

text: Lopullinen käsikirjoitus valmistuu aina yhteistyössä tuottajan, käsikirjoittajan ja ohjaajan kanssa. Tosin eri vaiheissa ryhmän kokoonpano voi vaihdella, mutta tuottaja on mukana loppuun asti. Tuottajan rooli käsikirjoitustyössä vaihtelee tuottajakohtaisesti. Jotkut tuottajat pyrkivät vaikuttamaan tuotantoprosessiin lukemalla tekstiversioita ja kommentoimalla niitä, toiset taas saattavat hyvinkin tarkkaan haluta sanella tuotannon suunnan ja jopa osallistua itse kirjoittamiseen. Tärkeintä käsikirjoituksen tuottamisessa elokuvaksi on hyvä yhteistyö ja vahva luottamus osapuolten välillä. Tehtävien jako tuotantotiimiläisten kesken ja yhteisen tavoitteen saavuttaminen ovat tuottajan tärkeimpiä tehtäviä. Tuottajan apuna ovat tuotantotoimiston työntekijät, esim. tuotantopäällikkö ja tuotantokoordinaattori.


title: Elokuvatuottaja

text: Käsikirjoitusvaiheen aikana ja sen jälkeen tuottaja keskittyy resurssien luomiseen tuotannon käyttöön. Tämä tarkoittaa budjetointia, rahoituksen hankkimista, työryhmän avaintekijöiden rekrytoimista ja erilaisten tuotantosopimusten, kuten sponsorointi-, levitys-, esitys- ja yhteistyösopimusten neuvottelemista ja laatimista. Ennakkosuunnitteluvaiheessa tuottaja valvoo luovan ryhmän työtä ja elokuvan sisällön kehittymistä sekä suunnittelee resurssien käyttöä.


title: Elokuvatuottaja

text: Elokuvan kuvausten aikana tuottajan työtehtävät vaihtelevat hieman. Itse kuvauksia yleensä valvoo ja johtaa tuotantopäällikkö, joka myös tiiviisti raportoi kuvausten kulusta tuottajalle. Tuottaja voi samaan aikaan keskittyä muun muassa elokuvan markkinointiin ja esimerkiksi kansainvälisten levityssopimusten tekemiseen. Tiedottaminen eli yhteydenpito tiedotusvälineisiin kuuluu tärkeänä osana elokuvan tuotantoon. Mediaa varten järjestetään tiedotusvälineiden vierailuja kuvauspaikoille, luodaan tiedotteita ja tuotetaan erilaista materiaalia.


title: Elokuvatuottaja

text: Elokuvan jälkituotantovaiheessa markkinointi korostuu. Sponsorisopimukset saattavat velvoittaa tuottajaa tuottamaan itse elokuvan rinnalla yhteistyöspotteja eli mainoksia, joissa sekä elokuva että yhteistyökumppanit saavat näkyvyyttä. Samalla tuottaja myös valvoo elokuvan jälkitöiden etenemistä ja elokuvan kokonaisuuden kehittymistä. Tuottaja saattaa jopa päivittäin käydä leikkaamossa tai äänistudiolla katsastamassa yksityiskohtaisesti töiden etenemistä.


title: Elokuvatuottaja

text: Eri elokuvalajien, kuten dokumentti- ja lyhytelokuvien kohdalla tuottajan tehtävien painopisteet saattavat hieman vaihdella, esimerkiksi markkinointiosuuksien suhteen. Tuottamisen työkokonaisuudet toteutuvat kuitenkin kaikissa tapauksissa. Pitkän elokuvan tekemisessä kaupallisuus ja katsojakokemus vaikuttavat tuottajan ja ohjaajan suhteeseen, kun taas esimerkiksi dokumenttielokuvan tuotannossa voi korostua ohjaajan taiteellinen näkemys.


title: Elokuvatuottaja

text: Tuottaja on se tekijä, joka on pisimpään kiinni elokuvan tuotannossa. Hänen aktiivisuhteensa elokuvaan voi pysyä yllä jopa vuosia, mikäli elokuva esimerkiksi menestyy kansainvälisesti. Tuottajalle myös yleensä jää suurin osa elokuvan tekijänoikeuksista eli sen taloudellisista ja taiteellisista hyödyntämisoikeuksista. Tällöin hän ikään kuin ”omistaa” elokuvan.


title: Elokuvatuottaja

text: Koska tuottaja vastaa elokuvasta rahoittajille ja yhteistyökumppaneille, hän myös päättää sen valmistumisesta ja lopullisesta muodosta. Tämä ei tarkoita, että tuottaja leikkaisi elokuvan uudelleen tai ”jyräisi” leikkaajan tai ohjaajan näkemykset päätöstensä alle, vaan sitä, että tuottaja asettaa rajat, joissa elokuvan tulee valmistua (ns. ”final cut” -oikeus). Esimerkiksi leikkauspäiviin budjetoidut palkkavarat asettavat leikkaukselle ohjeelliset ajalliset puitteet.


title: Elokuvatuottaja

text: Televisiotuotannon puolella tuottajan rooli on huomattavan korostunut verrattuna esimerkiksi elokuvatuotantoon verrattuna. Kaupallisuus ja katsojakokemuksellisuus korostuvat varsinkin mainosrahoitteisen televisioviihteen puolella ja se asettaa tuottajan huomattavasti vahvempaan rooliin kuin esimerkiksi televisio-ohjaajan. Tuottaja vastaa ohjelmien kokonaiskonseptien luomisesta tai formaattien kohdalla hankkimisesta sekä niiden kehittämisestä.


title: Elokuvatuottaja

text: Televisiodraama on hyvin lähellä elokuvatuotantoa, mutta tuottajan rooli korostuu myös tässä. Elokuvatuotantoon verrattuna teelvisiodraaman tekemisessä on ainakin se ero, että tuotantopäätökset tehdään paljon nopeammin ja rahoittajia on yleensä huomattavasti vähemmän. Tämä korostaa tuottajan roolia juuri sarjan sisällön suunnittelussa eli käsikirjoittamisessa ja konseptisuunnittelussa. Itse ideat ja ensimmäiset käsikirjoitusversiot voivat tulla mistä tahansa suunnasta, ohjaajalta, käsikirjoittajalta, pöytälaatikkokirjoittajalta, jne.


title: Elokuvatuottaja

text: Televisioviihde on käytännössä kokonaan tuottajavetoista tuotantoa, jossa esimerkiksi ohjaajan rooli saattaa olla huomattavankin pieni. Nykyaikaisen viihdetuotannon tuottajan toimenkuvaan kuuluu itse ohjelmatuotannon lisäksi useasti monimediallisen kokonaisuuden luominen ja kehittäminen. Siinä missä viihdeohjelmien kohdalla ohjaajan rooli pienenee, niin tilalle voi nousta sellaisia toimenkuvia kuin juontaja, toimittaja ja showisäntä/emäntä, joiden kanssa tuottaja työskentelee tuotannon sisällön kehittämiseksi ja ohjelman ilmeen ja kokonaisuuden luomiseksi.


title: Elokuvatuottaja

text: Harrastajatuotannoissa tuottajan titteli lankeaa yleensä sille, joka maksaa tai hankkii maksuvälineitä eniten tuotannolle. Kameran omistajaa voi hyvällä syyllä kutsua tuottajaksi, mikäli hän antaa kameransa korvauksetta tuotannon käyttöön.


title: Elokuvatuottaja

text: Tosin myös harrastetuotannoissa kannattaa huomioida se, että tuottajan titteli saattaa tuoda ja tuokin käytännössä myös mukanaan vastuuta eri asioista. Koska tuottaja on tuotannon ylintä päätösvaltaa käyttävä tekijä, on hänellä myös suurin vastuu asioista. Kuvausten aiheuttamat vahingot omaisuudelle tai ihmisille, tekijänoikeusasiat ja erilaiset luvat tai luvattomuudet ovat viime kädessä tuottajan vastuulla.


title: Nuutti

text: Nuutti on suomalainen miehen etunimi. Nuutti on suomalainen muunnos pohjoismaisesta nimestä "Knut", jonka merkitys on 'ylpeä', 'reipas'.


title: Nuutti

text: Nimi on esiintynyt Kansanvalistusseuran kalenterissa 1882–1883 ja Suomen almanakassa Nuutti on ollut vuodesta 1885. Sitä ennen nimi oli suomalaisessakin almanakassa muodossa Knut. Nimi oli aikoinaan Knud Lavardin muistoksi 7. tammikuuta, mutta siirrettiin vuonna 1708 Knuut Pyhän muistopäivälle (13. tammikuuta), jolloin on samalla kulunut 20 päivää jouluaatosta.


title: Nuutti

text: Nuutinpäivä on kansanomaisesti tärkeä merkkipäivä, johon jouluajan on katsottu päättyvän, kuten osoittaa sananparsi: ”Hyvä Tuomas joulun tuopi, paha Nuutti pois sen viepi.” Vanhojen lakien mukaan joulurauha kesti 20 päivää ja päättyi siten 13. tammikuuta. Päivän perinteisiin kuuluvat eräillä alueilla Länsi-Suomessa myös nuuttipukit.


title: Nuutti

text: Nimi Nuutti oli 1970-luvulle saakka varsin harvinainen, mutta on viime vuosikymmeninä yleistynyt. Vuoden 2017 loppuun mennessä Väestörekisterikeskuksen mukaan 2 578 miestä on saanut nimekseen Nuutti. Suurin osa heistä on syntynyt vuoden 2000 jälkeen.


title: Empiretyyli

text: Empire on uusklassisen arkkitehtuurin ja sisustuksen tyylisuuntaus, jonka Ranskan keisari Napoleon otti hovityylikseen hallintokaudellaan 1804–1815. Tyyliä edelsi tai siihen on luettu direktoriokauden tyyli, jonka Jacques-Louis David loi vuosina 1795–1804. Napoleonin hovissa empiretyylin pääarkkitehteja olivat Charles Percier ja Pierre-François-Léonard Fontaine. Ranskasta empiretyyli levisi muualle Eurooppaan kuten Pohjoismaihin ja Venäjälle. Empire oli juhlallisen jäykkä tyyli, jonka koristeaiheet olivat peräisin etenkin antiikin Roomasta ja muinaisesta Egyptistä.


title: Empiretyyli

text: Empiretyyli syntyi keisari Napoleon I:n hallintokaudella (1804–1815), jonka loppumiseen sen Ranskassa katsotaan myös päättyneen. Tyyliä edelsi vuosina 1795–1804 taiteilija Jacques-Louis Davidin luoma direktoriokauden tyyli, jota pidetään empiren alkuvaiheena. Empiretyylin loivat Charles Percier ja Pierre-Francois-Léonard Fontaine. Myös huonekalusuunnittelijat Georges Jacob ja hänen poikansa François-Honoré Jacob-Desmalter vaikuttivat tyylin syntymiseen. Jacob-Desmalter kehitti veljensä kanssa gondolituolin, joka on yksi empiren tyypillisiä huonekaluja.


title: Empiretyyli

text: Empire levisi Ranskasta Pohjoismaihin, Venäjälle ja Englantiin. Pohjoismaissa empireaikaa oli noin 1810–1830. Suomessa empireä edelsi kustavilainen tyyli, josta siirryttiin Carl Ludvig Engelin vaikutuksesta niin sanottuun pietarilaiseen empireen. Engel aloitti myös niin kutsutun empirekaavoituksen Turun ruutuasemakaavallaan vuonna 1827.


title: Empiretyyli

text: Empire vaikutti 1830-luvulle saakka.


title: Empiretyyli

text: Empiretyylissä pyrittiin juhlalliseen vaikutelmaan. Sen koristeaiheet olivat peräisin antiikin Roomasta ja muinaisesta Egyptistä. Tyylin keskeisiä aiheita olivat esimerkiksi Napoleoniin viittaavat kotka- ja mehiläisaiheet, laakeriseppeleet, sfinksit, trofeet, siivekkäät voitonjumalat, leijonat, lyyrat ja palmetit.


title: Empiretyyli

text: Empiressä jäljiteltiin kreikkalaista pylvästemppeliä ja roomalaista sotapäällikön telttaa. Sisustuksessa suosittiin runsaita laskostettuja kangasverhoja ja tumman mahonkisia huonekaluja, joissa oli pronssikoristeinen viimeistely. Myös kultaa ja valkoista väriä käytettiin.


title: Empiretyyli

text: Empire-kalusto suunniteltiin yhtenäiseksi, ja sohva, pöytä sekä noja- ja pikkutuolit sommiteltiin ryhmäksi. Peilit kohosivat kattoon asti. Sivupuiden varassa eteen- ja taaksepäin kääntyvä "psykhè"-peili tuli muotiin. Lipastojen koko kasvoi aikaisemmasta. Sisäkkäin menevistä osista koostuva ruokapöytä ja päästä vedettävä vuode yleistyivät.


title: Empiretyyli

text: Arkkitehtuurissa empire oli suoraviivaista ja jäykkää, ja siinä suosittiin laakeita aumakattoja sekä kylmiä ja kovia värejä. Pietarissa arkkitehtuurilla pyrittiin kuvaamaan erityisesti hallitsijan valta-asemaa. Kolossaalipylväitä käytettiin paljon etenkin Pietarin arkkitehtuurissa, kuten myös suuria holvikaaria sekä temppelipäätyaihetta mukailevia keski- ja päätyulokkeita.


title: Empiretyyli

text: Naisten pukeutumisessa tuli suosituksi "empirepuku", avokaulainen, lyhythihainen ja pitkähelmainen puku, joka on rintojen alta kurottu poimulangalla vartalonmyötäiseksi.


title: Afgaani

text: Afgaani tarkoittaa seuraavia asioita:


title: Affiksi

text: Affiksi on sanan runkoon liitettävä osa. Affiksit jaetaan alatyyppeihin sen mukaan, mihin ne kiinnittyvät suhteessa sanavartaloon.


title: Mediakasvatus

text: Mediakasvatus on kasvatus- ja viestintätieteen monitieteinen tutkimus- ja opetusala, jossa opitaan havaitsemaan ja tarkastelemaan median vaikutuksia ja merkityksiä. Mediakasvatuksen tavoitteena on kehittää oppilaan medialukutaitoa.


title: Mediakasvatus

text: Mediakasvatukseen kuuluvat esimerkiksi tiedonhaun ja -hallinnan, mediakriittisyyden, itse tekemisen ja mediatuottamisen sekä mediavälineiden käytön opettaminen.


title: Mediakasvatus

text: Mediakasvatuksen tutkimus on monitieteistä ja sitä tehdään kasvatus- ja mediatieteiden ohella myös esimerkiksi sosiologiassa, psykologiassa, kirjallisuutieteessä ja kauppatieteissä.


title: Mediakasvatus

text: Mediakasvatuksesta edeltäjineen on käytetty Suomessa monenlaisia nimityksiä. 1950-luvulla mediakasvatuksen edeltäjiä olivat audiovisuaalinen kansansivistystyö, elokuvakasvatus sekä sanomalehtikasvatus, jossa Suomi oli edelläkävijä varsinkin 1960-luvulta lähtien. Käsitteet kuvaavat kulloinkin ajankohtaista mediaa.


title: Mediakasvatus

text: 1970-luvulla alettiin käyttää termejä joukkotiedotuskasvatus sekä audiovisuaalinen kasvatus. 1980-luvulla kouluihin vakiintui käsite viestintäkasvatus. Vaihtelevien termien rinnalla on usein esiintynyt myös muita käsitteitä kuten kansalaiskasvatus (1960-luvulta lähtien), joukkoviihdekasvatus (1970-luvulla) ja 1980-luvulla ilmaisukasvatus.


title: Mediakasvatus

text: 1980-luvulla mediakasvatuksen teoriaa ja käytäntöä täydensi audiovisuaalinen kasvatus. 1990-luvulla mediakasvatuksen tutkimuksessa kiinnostuttiin lasten omasta näkökulmasta median käyttöön. Tietotekniikka tuli osaksi opetusta ja se kirjattiin opetussuunnitelmaan.


title: Mediakasvatus

text: Mediakasvatus vakiintui käsitteenä 2000-luvulla, mutta koulujen opetussuunnitelmissa puhutaan medialukutaidosta.


title: Mediakasvatus

text: Mediakasvatuksen tutkimus on Suomessa melko tuore tutkimuksen ala. Ala on monitieteinen, mistä johtuen myös sen tutkijat sijoittuvat eri oppialoihin ja tiedekuntiin. Mediakasvatukseen lukeutuvaa tutkimusta tehdään monilla tieteenaloilla, muun muassa humanistisilla aloilla, kasvatus- ja yhteiskuntatieteissä sekä informaatiotutkimuksen aloilla. Mediakasvatusta edistämään ja alan tutkimusta ja opetusta kehittämään perustettiin vuonna 2005 Mediakasvatusseura. Yhdistyksen tavoitteena on edistää alan tutkijoiden ja toimijoiden vuorovaikutusta ja tiedottaa mediakasvatuksesta. Yhdistävä tekijä mediakasvatuksen tutkimukselle on mediakulttuuri ja mediat eri muodoissaan. Merkittäviä yhdistäviä elementtejä ovat esimerkiksi yksilön tai yhteisön suhde mediaan ja mediakulttuurin ilmiöihin.


title: Mediakasvatus

text: Suomalaisessa mediakasvatustutkimuksessa on alan kirjallisuudessa hahmoteltu neljä ”heimoa”:


title: Mediakasvatus

text: Suomessa mediakasvatusta on mahdollista opiskella Helsingin, Lapin ja Tampereen yliopistossa. Lapin yliopistossa toimii mediakasvatuksen tutkimusta harjoittava Mediapedagogiikkakeskus, jonka tehtävänä on tukea mediakasvatuksen sekä tieto- ja viestintätekniikan opetuskäytön korkeinta opetusta, tutkimusta ja kehittämistyötä. Helsingin yliopistossa toimiva mediakasvatuksen tutkimusryhmä toimii osana opettajankoulutuslaitosta. Se tuottaa tietoa ja osaamista mediasta ja kasvatuksesta hyödynnettäväksi koulussa ja opettajankoulutuksessa. Tutkimuksen painoalueita ovat muun muassa sosiaalinen media opetuksessa ja oppimisessa, omaehtoinen mediataito sekä mobiiliopiskelu ja –opetus.


title: Mediakasvatus

text: Myös valtio on edistänyt mediakasvatuksen tutkimusta. Vuonna 2007 opetusministeri Antti Kalliomäen nimittämä työryhmä julkaisi loppuraporttinsa "Ehdotus toimenpideohjelmaksi mediataitojen ja -osaamisen kehittämiseksi osana kansalais- ja tietoyhteiskuntataitojen edistämistä".


title: Mediakasvatus

text: Medialukutaito mainitaan vuoden 2004 perusopetuksen suunnitelman perusteissa sekä yhtenä aihekokonaisuutena ja äidinkielen ja kirjallisuuden sekä kuvataiteen tavoitteissa ja sisällöissä.


title: Mediakasvatus

text: Mediakasvatus on yksi aihekokonaisuus perus- ja lukio-opetuksessa, ja se on huomioitava kaikkien oppiaineiden opetuksessa. Aihekokonaisuutta kutsutaan perusopetuksessa viestintä- ja mediataidoksi ja lukiossa viestintä- ja mediaosaamiseksi. Mediakasvatuksen tavoitteina on muun muassa kehittää ilmaisu- ja vuorovaikutustaitoja ja median käyttötaitoja sekä edistää median aseman ja merkityksen ymmärtämistä.


title: Mediakasvatus

text: Monimuotoista medialukutaitoa (myös: mediatajua, mediasivistystä) ja sen opetusta on ajettu modernina kansalaistaitona.


title: Mediakasvatus

text: Valtion elokuvatarkastamon korvasi vuoden 2012 alussa Mediakasvatus- ja kuvaohjelmakeskus (MEKU), jonka lakisääteisiin tehtäviin kuuluivat kansallisen mediakasvatuksen koordinointi ja kuvaohjelmien ikärajaluokittelun valvonta. Vuodesta 2014 lähtien MEKUn tehtävät jatkuvat osana Kansallista audiovisuaalista instituuttia. KAVIn Mediakasvatus- ja kuvaohjelmayksikkö tekee yhteistyötä mediakasvatusalan toimijoiden kanssa ja koordinoi muun muassa Mediataitoviikkoa ja Peliviikkoa.


title: Mediakasvatus

text: Mediakasvatuksen kannalta yksi merkittävä instituutio on Yleisradio, jonka lakiin perustuvan julkisen palvelun sivistystehtävän voi katsoa sisältävän mediakasvatuksen. Yleisradio tuottaa sekä yleissivistävää tietoa että moneen tarkoitukseen sopivaa oppimateriaalia mediakasvatuksesta.


title: Mediakasvatus

text: Mediakasvatusta on esimerkiksi työpajojen, tapahtumien ja aineistojen toteuttaminen. Tätä työtä tekevät useat järjestöt kuten Mediakasvatuskeskus Metka ja Mediakasvatusseura. Lisäksi monet alueelliset elokuvakeskukset ja lastenkulttuurijärjestöt tekevät mediakasvatustyötä kouluttamalla ja tuottamalla esimerkiksi elokuvanäytöksiä lapsiryhmille. Myös lastensuojelujärjestöt kuten Mannerheimin Lastensuojeluliitto ja Pelastakaa Lapset ovat mukana mediakasvatuksen edistämisessä muun muassa toteuttamalla koulutusta ja tuottamalla selvityksiä.


title: Pelkoa ja inhoa Las Vegasissa (elokuva)

text: Pelkoa ja inhoa Las Vegasissa on Hunter S. Thompsonin samannimiseen romaaniin perustuva elokuva, joka sai ensi-iltansa 1998. Päähenkilöä Raoul Dukea näytteli Johnny Depp ja hänen asianajaansa Dr. Gonzoa Benicio del Toro. Elokuva ei saavuttanut suurta suosiota lipputulojen muodossa.


title: Pelkoa ja inhoa Las Vegasissa (elokuva)

text: Thompsonin kirjasta oli yritetty tehdä elokuvaa jo vuosikymmenien ajan, mutta se oli aina jäänyt suunnitteluasteelle. Ohjaaja Terry Gilliam otti elokuvan ohjattavakseen, kun alkuperäiseksi ohjaajaksi suunniteltu Alex Cox joutui vetäytymään projektista taiteellisten erimielisyyksien vuoksi.


title: Pelkoa ja inhoa Las Vegasissa (elokuva)

text: Depp valmistautui elokuvan kuvauksiin perusteellisesti: hän jopa asui Thompsonin (jonka elämään alkuperäinen romaani perustuu) luona kuukausia elokuvaan valmistautuen. Myös hänen hiuksensa leikattiin kaljuksi vastaamaan nuoren Thompsonin ulkonäköä. Del Toro puolestaan lihotti itseään kymmeniä kiloja rooliaan varten.


title: Pelkoa ja inhoa Las Vegasissa (elokuva)

text: Kirjailija Hunter S. Thompson teki pienen roolin eräässä elokuvan kohtauksessa. Muita sivuroolien esittäjiä ovat muun muassa Ellen Barkin, Gary Busey, Tobey Maguire, Christina Ricci, Cameron Diaz sekä Red Hot Chili Peppersin basistina tunnettu Flea.


title: Cry-Baby

text: Cry-Baby on elokuvaohjaaja John Watersin ohjaama musikaalielokuva vuodelta 1990. Kuten monet Watersin elokuvat, myös tämä parodioi aihettaan, ja ottaa inspiraatiota samanaiheisista elokuvista kuten "Grease". 1950-luvun nuorisorikollisista kertovassa elokuvassa ovat pääosissa Johnny Depp, Iggy Pop, Ricki Lake, Traci Lords ja Amy Locane. Sivuosissa ovat muun muassa Patricia Hearst, Joe Dallesandro ja Willem Dafoe. Elokuva ei menestynyt kovinkaan hyvin ilmestymisensä aikoihin, mutta on sen jälkeen kohonnut eräänlaiseksi kulttielokuvaksi. "Cry-Baby" oli Watersin toinen valtavirran Hollywood-elokuva.


title: Cry-Baby

text: "Video-oppaassa" vuodelta 1994 Bello Romano pitää Watersin "Grease"-musikaalin roskaversiota muistuttavasta tarinasta ja sen vahvasta musiikillisesta selkärangasta. Hän antaa elokuvalle neljä tähteä viidestä, mikä teoksen mukaan vastaa sanallista arviota ”erinomainen”.


title: Fran Walsh

text: Frances Rosemary Walsh on uusiseelantilainen elokuvakäsikirjoittaja ja -tuottaja sekä muusikko. Hän on ollut vuodesta 1987 saakka naimisissa ohjaaja Peter Jacksonin kanssa ja siitä lähtien ollut mukana Jacksonin jokaisessa elokuvassa käsikirjoittajana ja usein myös tuottajana. Hän sai kolme Oscar-palkintoa elokuvasta "" (2003).


title: Fran Walsh

text: Walshilla on Jacksonin kanssa kaksi lasta, Billy ja Katie.


title: Harry Potter ja kuoleman varjelukset

text: Harry Potter ja kuoleman varjelukset () on brittiläisen kirjailijan J. K. Rowlingin kirjoittaman "Harry Potter" -kirjasarjan seitsemäs ja viimeinen osa. Se ilmestyi 21. heinäkuuta 2007 päättäen sarjan, joka alkoi vuonna 1997 kirjan "Harry Potter ja viisasten kivi" julkaisemisen myötä. Romaani jatkaa sarjan tarinaa siitä mihin "Harry Potter ja puoliverinen prinssi" (2005) jäi, ja huipentuu viimeiseen kohtaamiseen Harry Potterin ja lordi Voldemortin välillä.


title: Harry Potter ja kuoleman varjelukset

text: Rowling julkisti kirjan lopullisen nimen kotisivuillaan 21. joulukuuta 2006. Nimi paljastettiin hirsipuupelin ratkaisuna. Kirjailijan kustantaja Bloomsbury Publishing vahvisti nimen oikeaksi vielä samana päivänä. Vuonna 2007 Rowlingin kotisivuilla ilmoitettiin myös kirjan julkaisupäivä, 21. heinäkuuta 2007. Kirjan englanninkielisen version kansivaihtoehdot julkistettiin 28. maaliskuuta vuonna 2007. Jaana Kapari-Jatan suomennos ilmestyi 7. maaliskuuta 2008. Kirjan suomenkielinen nimi paljastettiin 13. syyskuuta 2007. Kuten aiemmatkin "Potter"-kirjat, kirjan kustansi Tammi ja kansikuvan teki Mika Launis.


title: Harry Potter ja kuoleman varjelukset

text: Kirjasarjassa seurataan päähenkilö Harry Potteria, joka kamppailee kuuluisuutensa ja normaalien teini-iän vaikeuksien kanssa. Kun Harry oli vauva, lordi Voldemort, mahtava paha velho, murhasi Harryn vanhemmat, mutta katosi yritettyään surmata Harryn. Harry, josta tuli äkillisesti kuuluisa, annettiin hänen jästisukulaidensa (ei-taikovien), Petunia-tädin ja Vernon-sedän, hoitoon.


title: Harry Potter ja kuoleman varjelukset

text: "Viisasten kivessä", 11-vuotias Harry astuu taas taikamaailmaan ja alkaa opiskella Tylypahkan noitien ja velhojen koulussa. Hän ystävystyy siellä Ron Weasleyn ja Hermione Grangerin kanssa. Hän tapaa myös koulun rehtorin, Albus Dumbledoren, ja professori Severus Kalkaroksen, joka inhoaa häntä. Harry kohtaa koulussa Voldemortin useaan kertaan, kun tämä yrittää päästä takaisin ruumiilliseen muotoon. "Liekehtivässä pikarissa", Harry joutuu kilpailemaan vaarallisissa Kolmivelhoturnajaisissa. Turnajaisten päätteeksi, Harry todistaa Voldemortin paluun täysiin voimiinsa. "Feeniksin killassa", Harry ja hänen ystävänsä taistelevat kuolonsyöjiä, Voldemortin kannattajia, vastaan ja päihittävät heidät täpärästi. "Puoliverisessä prinssissä", Harry saa tietää, että Voldemort on luonut kuusi ”hirnyrkkiä” tullakseen kuolemattomaksi. Hirnyrkki on yksilön sielun palanen sullottuna johonkin esineeseen, jotta kun ruumis kuolee, osa sielua jää jäljelle, ja tämä voidaan elvyttää. Kuitenkin hirnyrkin luojan ruumiin tuhoutuessa, tämä joutuu elämään puolielämää ilman aineellista ruumista. Kaksi hirnyrkkiä on jo tuhottu; yhden tuhosi Harry "Salaisuuksien kammion" tapahtumien aikana, ja toisen Dumbledore hieman ennen "Puoliverisen prinssin" tapahtumia. Kun Dumbledore palaa retkeltä erään hirnyrkin löytämiseksi, Kalkaros, entinen kuolonsyöjä, murhaa hänet. Harry oli epäillyt Kalkaroksen pysyneen salaa uskollisena Voldemortille. Kirjan lopussa, Harry päättää jättää koulun kesken, löytää ja tuhota loput hirnyrkit, sekä kukistaa Voldemortin lopullisesti.


title: Harry Potter ja kuoleman varjelukset

text: Voldemort saa lisää kannattajia ja valtaa Dumbledoren kuoltua. Harry täyttää pian seitsemäntoista vuotta, jolloin suoja, joka hänellä tätinsä ja setänsä talossa on, murtuu. Ennen sitä Feeniksin killan jäsenet siirtävät Harryn Kotikoloon käyttäen monijuomalientä esiintyäkseen Harryna, jotta mahdolliset hyökkäävät kuolonsyöjät hämmentyisivät. Kuolonsyöjät hyökkäävät välittömästi heidän lähdettyään Likusteritieltä; Villisilmä saa surmansa ja George Weasley menettää toisen korvansa, mutta muut selviävät hengissä Kotikoloon. Ron ja Hermione päättävät tulla Harryn mukaan Dumbledoren aloittamalle tehtävälle: etsiä ja tuhota Voldemortin loput neljä hirnyrkkiä. Heillä on hyvin vähän tietoa jäljellä olevista hirnyrkeistä paitsi että yksi niistä on Salazar Luihuisen kerran omistama medaljonki, toinen Helga Puuskupuhin kerran omistama kuppi, kolmas liittyy jotenkin Rowena Korpinkynteen, ja neljäs on Nagini, Voldemortin käärme. Esineiden olinpaikasta ei ole tietoa, mutta Naginin oletetaan olevan Voldemortin kanssa. Ennen lähtöään, he osallistuvat Ronin Bill-veljen ja Fleur Delacourin häihin. Taikaministeriö joutuu kuolonsyöjien valtaan ja hääjuhla joutuu hyökkäyksen kohteeksi. Harry, Ron ja Hermione pakenevat täpärästi.


title: Harry Potter ja kuoleman varjelukset

text: Kolmikko pakenee Lontooseen Kalmanhanaukio 12:ta, joka on Sirius Mustan perheen talo, missä he kuulevat kotitonttu Oljolta, että Luihuisen medaljonki, jonka Siriuksen veli Regulus kerran varasti, on nyt Dolores Pimennon hallussa. He soluttautuvat Taikaministeriöön ja varastavat medaljongin takaisin, mutta heillä ei ole mitään keinoa millä tuhota se. Medaljongin pahan vaikutuksen alaisena ja jatkuvan pakomatkan kuormittamana, Ron jättää muut. Harryn ja Hermionen jatkaessa tehtävää, he saavat tietää lisää Dumbledoren menneisyydestä, kuten Dumbledoren siskon mielisairaudesta ja kuolemasta, ja hänen yhteydestään pahaan velhoon Grindelwaldiin. Harry ja Hermione matkaavat Godrickin notkoon, Harryn syntymäpaikkaan ja paikkaan, jossa hänen vanhempansa saivat surmansa. He tapaavat vanhan historioitsijan Bathilda Bagshotin, joka paljastuu valeasuiseksi Naginiksi. Käärmeen hyökätessä, Harry ja Hermione pakenevat Deanin metsään. Metsässä salaperäinen hopea naarashirvi, joka vaikuttaa olevan suojelius, johdattaa Harryn jäiselle lammelle, missä Godrick Rohkelikon miekka, yksi niistä harvoista esineistä joilla voi tuhota hirnyrkin, makaa lammen pohjassa. Kun Harry yrittää noutaa miekkaa lammesta, hänen kaulassaan roikkuva hirnyrkki yrittää tappaa hänet. Ron palaa ja pelastaa Harryn sekä käyttää miekkaa medajongin tuhoamiseen. Kolmikon jatkaessa hirnyrkkien etsintää, he kohtaavat toistuvasti oudon symbolin, jonka omalaatuinen velho Ksenofilius Lovekiva kertoo edustavan myyttisiä kuoleman varjeluksia. Varjelukset ovat kolme pyhää esinettä: seljasauva, lyömätön taikasauva; elpymyskivi, jolla kykenee kutsumaan kuolleita elävien maailmaan; ja pettämätön näkymättömyysviitta. Harry saa tietää Voldemortin etsivän seljasauvaa, tunnistaa elpymyskiven Dumbledoren tuhoamasta hirnyrkistä, ja tajuaa että hänen oma näkymättömyysviittaansa on sama kuin tarinassa mainittu viitta, mutta on tietämätön varjelusten merkittävyydestä.


title: Harry Potter ja kuoleman varjelukset

text: Kolmikko joutuu vangituksi ja heidät viedään Malfoyn kartanoon, missä Bellatrix Lestrange kiduttaa Hermionea. Harry ja Ron viedään kellariin, mistä he löytävät Luna Lovekivan, Ollivanderin, Dean Thomasin ja Lujahaan. Ennen kuin Voldemort pääsee paikalle, Dobby ilmestyy ja pelastaa heidät, ja koko ryhmä pakenee Simpukkamökkiin, Billin ja Fleurin kotiin, mutta Dobby saa surmansa. Harry tajuaa, että varjelukset saattavat olla ratkaisu Kuoleman päihittämiseen, ja tietää Voldemortin anastaneen seljasauvan Dumbledoren hautaholvista, mutta päättää keskittyä hirnyrkkien löytämiseen varjelusten sijaan. Lujahaka kertoo heille, että Helga Puushkupuhin kuppi, yksi hirnyrkeistä, on Bellatrixin holvissa Irvetassa. Lujahaan avulla he murtautuvat pankkiholviin, noutavat kupin ja pakenevat lohikäärmeen selässä, mutta Lujahaka varastaa miekan ja pakenee omin avuin. Harry saa tietää yhteytensä kautta Voldemortin mieleen, että yksi hirnyrkeistä on kätkettynä Tylypahkaan, joka on nyt Severus Kalkaroksen hallussa. Harry, Ron ja Hermione pääsevät kouluun Tylyahon kylän kautta ja, muiden opettajien avustamana, kohtaavat Kalkaroksen, joka pakenee. Sitten he tuhoavat kupin basiliskin hampaalla, jonka Ron ja Hermione noutivat salaisuuksien kammiosta, ja yrittävät löytää seuraavan hirnyrkin, Rowena Korpinkynnen diadeemin. Samalla Voldemort ja hänen kannattajansa hyökkäävät linnaan. Monet koulun oppilaat, opettajat ja Feeniksin killan jäsenet puolustavat koulua hyökkääjiltä, samalla kun Harry, Ron ja Hermione menevät tarvehuoneeseen, jonne diadeemi on kätketty. He kohtaavat siellä Draco Malfoyn, Gregory Goylen ja Vincent Grabben. Seurauksena on taistelu, jonka aikana Grabbe käyttää pirunpalo-loitsua yrittäessään surmata Harryn, Ronin ja Hermionen, mutta ei pysty hallitsemaan loitsua, joka tuhoaa diadeemin ja tappaa Grabben. Harry, Ron ja Hermione pelastavat Malfoyn ja Goylen parin vanhan luudan selässä. Samalla muutama merkittävä hahmo saa surmansa taistelussa Voldemortin joukkoja vastaan, mukaan lukien Remus Lupin, Nymfadora Tonks ja Fred Weasley.


title: Harry Potter ja kuoleman varjelukset

text: Voldemort on kykenemätön käyttämään seljasauvaa sen täydellä potentiaalilla, ja uskoen että Severus Kalkaroksesta tuli sen herra tämän tapettua Dumbledoren, Voldemort murhaa Kalkaroksen tullakseen itse sen herraksi. Kuolemaisillaan, Kalkaros antaa Harrylle osan vanhoista muistoistaan, jotka Harry katsoo käyttämällä ajatuseulaa rehtorin kansliassa. Hän saa tietää Kalkaroksen todellisista motivaatioista: Kalkaroksen uskollisuus Dumbledorea kohtaan ei koskaan häilynyt, häntä motivoi rakkaus Harryn äitiä kohtaan, jonka Voldemort surmasi, ja Dumbledoren murha oli tämän oma käsky, sillä Dumbledore oli jo kuolemassa. Harry saa myös tietää, että Voldemort teki Harrysta tahattomasti seitsemännen hirnyrkin, kun Voldemort yritti tappaa hänet vauvana, ja että Harryn täytyy kuolla Voldemortin käsissä, jotta Voldemort saataisiin kukistettua, tieto, jonka Dumbledore on aina tiennyt.


title: Harry Potter ja kuoleman varjelukset

text: Harry päättää kohdata Voldemortin, joka odottaa häntä Kielletyssä metsässä, yksin. Hän hiipii ulos linnasta ja käytettyään elpymyskiveä tuodakseen rakkaansa hetkeksi luokseen, antautuu Voldemortille. Voldemort loihtii tappokirouksen ja näennäisesti tappaa Harryn. Harry herää paikasta, joka muistuttaa King’s Crossin asemaa, paikkaa, joka yhdistää jästi- ja taikamaailman, sillä Harry on elämän ja kuoleman välisessä paikassa. Tässä tilassa, Dumbledoren henki selittää Harrylle, että kun Voldemort käytti Harryn verta päästäkseen täysiin voimiinsa, se suojasi Harrya kuolemiselta Voldemortin käsissä; kuitenkin Harryn sisässä ollut hirnyrkki on nyt tuhottu, ja Harry voi palata kehoonsa tappokirouksesta huolimatta. Dumbledore selittää myös, että Harrysta tuli todellinen kuoleman varjelusten herra, kun hän kohtasi Kuoleman eikä yrittänyt välttyä siltä tai voittaa sitä.


title: Harry Potter ja kuoleman varjelukset

text: Harry palaa ruumiiseensa ja teeskentelee kuollutta, kun Voldemort marssii voitokkaasti linnaan hänen ruumiinsa kanssa. Kuitenkin, Harryn edellisten ohjeiden mukaisesti, Neville Longbottom surmaa Naginin, viimeisen hirnyrkin, Rohkelikon miekalla. Sitten Harry paljastaa olevansa yhä elossa ja taistelu jatkuu Molly Weasleyn surmatessa Bellatrix Lestrangen.


title: Harry Potter ja kuoleman varjelukset

text: Harry ja Voldemort ryhtyvät viimeiseen kliimaksiseen kaksintaisteluun. Harry paljastaa, että koska hän antautui vapaaehtoisesti kuolemalle Voldemortin käsissä, hänen rakkaudenosoituksensa suojaisi taikamaailmaa Voldemortilta samalla tavoin, kuin Harryn äidin tekemä uhraus suojasi Harrya. Harry kertoo, että Kalkaros ei ollut uskollinen Voldemortille, murhannut Dumbledorea tai ollut seljasauvan herra. Sen sijaan, Draco Malfoy oli sen herra riistettyään Dumbledoren aseista, mutta koska Harry oli riistänyt Dracon aseista Malfoyn kartanossa, Harry on seljasauvan todellinen herra. Harry väittää, että sauva ei surmaa henkilöä, jolle se on uskollinen, edesauttaen hänen suojaansa. Kaksintaistelun aikana, Harry ei suostu käyttämään tappokirousta ja jopa kehottaa Voldemortia tuntemaan katumusta, mikä on yksi tunnettu tapa saattaa Voldemortin pirstoutunut sielu entiselleen. Voldemort kuolee, kun hänen oma tappokirouksensa kimpoaa Harryn aseistariisumisloitsusta takaisin; kuolonsyöjät on viimein kukistettu.